Paġna Il-kundizzjonijiet u r-rekwiżiti għall-OSP huma stipulati fl-Artikoli 16–18 tar-Regolament Nru 1008/2008 (ara l-estratt fl-Anness II għal dawn il-linji gwida). L-Artikolu 16 jistipula l-prinċipji ġenerali għall-OSP. Fih kriterji għall-impożizzjoni tal-OSP u rekwiżiti għall-kontinwità, kriterji tal-valutazzjoni għall-Istati Membri, regoli dwar il-proċedura għall-pubblikazzjoni u dwar il-bidu ta' operazzjonijiet fuq rotot tal-OSP, il-kundizzjonijiet u l-proċedura biex jiġi limitat l-aċċess għal rotta, kif ukoll il-proċedura li għandha tiġi applikata fil-każ ta' emerġenzi. L-Artikolu 17 jistipula kif għandha titwettaq il-proċedura tal-offerti pubbliċi. Jinkludi regoli dwar il-kontenut tal-istedina għall-preżentazzjoni tal-offerti u tal-kuntratt sussegwenti, dwar il-proċedura tal-pubblikazzjoni u l-informazzjoni li għandha tiġi pprovduta lill-offerenti, dwar il-kriterji tal-għażla għall-offerti, dwar il-kumpens u l-informazzjoni li jridu jingħataw lill-Kummissjoni fi tmiem il-proċedura tal-offerti. Fl-aħħar, l-Artikolu 18 fih ir-regoli għall-eżaminazzjoni u għar-reviżjoni tad-deċiżjonijiet li ttieħdu skont l-artikoli preċedenti. Il-qafas legali tal-UE stabbilit mir-Regolament Nru 1008/2008 jiggarantixxi l-aċċess miftuħ, il-pubbliċità u t-trasparenza tal-proċedura li timponi l-OSP. Il-monitoraġġ tal-applikazzjoni korretta tar-regoli tal-OSP hu importanti biex jevita kull abbuż possibbli tas-sistema minħabba restrizzjonijiet sproporzjonati tal-kompetizzjoni fir-rigward tal-objettivi soċjali u ekonomiċi li għandhom jintlaħqu. L-objettiv tal-Kummissjoni hu li tagħti parir u li tindirizza l-kwistjonijiet potenzjali kollha li tista' qabel il-pubblikazzjoni tal-avviż tal-informazzjoni li jikkonċerna l-OSP. F'dan il-kuntest, qed jitqies li jkun utli li l-valutazzjonijiet li saru fil-passat, każijiet individwali, jitqassmu kemm jista' jkun ma' kulħadd minħabba li s'issa jafu bihom biss l-Istat Membru rispettiv ikkonċernat u l-Kummissjoni. Raġuni oħra biex jiġu adottati dawn il-linji gwida hija n-nuqqas, s'issa, tal-ġurisprudenza tal-Qorti tal-Ġustizzja dwar l-OSP stabbiliti skont ir-Regolament Nru 1008/2008. Dawn il-linji gwida huma intiżi biex jispjegaw l-interpretazzjoni tal-Kummissjoni tal-kriterji użati fir-Regolament u jiddeskrivu l-proċeduri applikabbli li għandhom jiġu segwiti. Barra minn hekk, jingħataw tweġibiet fit-test kollu għall-aktar mistoqsijiet frekwenti li għalihom ir-Regolament ma jipprovdix tweġiba espliċita. Huwa ċar li, fost l-Istati Membri varji, uħud huma ferm midħla tar-regoli u tal-applikazzjoni tagħhom, filwaqt li oħrajn għandhom esperjenza limitata ħafna biss jew l-ebda esperjenza affattu fl-applikazzjoni tar-regoli tal-OSP. Jenħtieġ li l-kjarifika tar-regoli u tal-interpretazzjoni tagħhom tagħmilha aktar faċli biex wieħed jikkonforma mar-regoli li japplikaw, speċjalment għal dawk li jużaw l-OSP għall-ewwel darba. Dawn il-linji gwida jipprovdu indikazzjonijiet rilevanti għall-maġġoranza tal-każijiet, iżda għandu jiġi enfasizzat li kull każ irid jiġi vvalutat skont il-merti tiegħu stess, fid-dawl taċ-ċirkostanzi speċifiċi kollha tiegħu. F'kull każ, dawn il-linji gwida mhumiex maħsuba biex joħolqu xi obbligu legali ġdid u huma mingħajr preġudizzju għall-interpretazzjoni li tista' tingħata fil-futur mill-Qorti tal-Ġustizzja dwar l-OSP. Partikolarità importanti tal-OSP fis-settur tat-trasport bl-ajru hija d-distinzjoni ċara bejn ir-reġim tal-OSP li jistabbilixxi l-kundizzjonijiet li wieħed jopera fuq rotta partikolari u l-kuntratt li jagħti dritt esklużiv (b'kumpens jew mingħajru) lil operatur. L-impożizzjoni ta' OSP fis-settur tat-trasport bl-ajru mhux neċessarjament u awtomatikament toħloq id-dritt għall-Istat Membru kkonċernat li jirrestrinġi l-aċċess għar-rotta tal-ajru għal operatur wieħed jew li jingħataw kumpensi għall-eżekuzzjoni tal-OSP (l-hekk imsejjaħ "OSP ristrett"). Jekk trasportatur tal-ajru juri r-rieda li jopera r-rotta mingħajr esklużività u kumpens, allura l-aċċess għar-rotta jrid jibqa' ħieles għal kwalunkwe trasportatur tal-ajru li jirrispetta l-kundizzjonijiet tal-OSP (l-hekk imsejjaħ OSP miftuħ). Taħt ir-Regolament, l-OSP jistgħu, b'mod partikolari, jintużaw biex jiżguraw l-aċċess għal reġjuni remoti u iżolati jew, taħt ċerti kundizzjonijiet meta l-forzi tas-suq waħedhom ma jippermettux il-provvista minima ta' servizzi tat-trasport tal-ajru li jissodisfaw ċerti standards. Rotot lejn ajruport li jaqdi reġjun periferali jew fil-fażi tal-iżvilupp Rotot b'densità ta' traffiku baxxa lejn kwalunkwe ajruport Id-definizzjoni ta' OSP fuq ir-rotot minn reġjun lejn/minn diversi ajruporti li jaqdu l-istess belt ġeneralment tkun sproporzjonata għall-objettivi li jiġu żgurati l-mobbiltà u l-koeżjoni territorjali. L-effett tal-miżura jkun li teskludi trasportaturi tal-ajru okkażjonali, peress li ma jkunux jistgħu jtiru mir-reġjun lejn xi wieħed mill-ajruporti tal-belt ta' destinazzjoni u, għalhekk, din tikkontribwixxi biex is-suq għal operaturi ġodda fuq rotot kompetittivi jingħalaq b'mod definittiv. Għalhekk, apparti l-ajruport il-magħżul, jenħtieġ li l-ajruporti l-oħrajn li jservu l-istess belt fil-prinċipju jiġu affettwati mill-OSP. Rotta indispensabbli għal reġjun, bħal gżira żgħira jew reġjun remot, tippreżenta dan il-karattru essenzjali b'mod ċar. Madankollu, is-servizzi tal-ajru li jgħaqqdu bliet żgħar u ta' daqs medju ma' ċentri ekonomiċi jew amministrattivi importanti jistgħu jitqiesu wkoll bħala essenzjali għall-iżvilupp ekonomiku u soċjali tar-reġjuni inkwistjoni f'ċerti ċirkostanzi. Pereżempju, ġie impost reġim tal-OSP fuq rotta li tgħaqqad il-belt kapitali ta' Stat Membru li huwa gżira ma' Brussell, bħala l-belt fejn ħafna istituzzjonijiet u korpi tal-UE għandhom l-uffiċċji tagħhom. Madankollu, l-Artikolu 16(1) tar-Regolament jimponi limiti fuq il-marġni ta' diskrezzjoni tal-Istati Membri. Pereżempju, filwat li l-OSP jistgħu jiġu ddeżinjati biex ineħħu l-ostakli għall-iżvilupp ekonomiku u soċjali ta' reġjuni jew ta' bliet, ma jistgħux jiġu stabbiliti bl-għan li jippromwovu jew jappoġġaw, b'mod dirett jew indirett, lil trasportatur tal-ajru partikolari jew biex jiżviluppaw ajruport partikolari. Jenħtieġ li din il-projbizzjoni fuq l-iggruppar tar-rotot fil-fażi tal-impożizzjoni tal-OSP ma tiġix konfuża mal-possibbiltà li jiġi offrut id-dritt ta' aċċess għal grupp ta' rotot kif previst fl-Artikolu 16(10) tar-Regolament. Din il-possibbiltà hija spjegata ulterjorment fil-paragrafu 6.6 ta' dawn il-linji gwida; tapplika biss għal dawk ir-rotot li għalihom l-ebda trasportatur tal-ajru ma jkun beda jew ikun sejjer jibda servizzi tal-ajru skedati f'konformità mal-OSP. L-Artikolu 9(2) tar-Regolament Nru 95/93 jiċċara li l-proċedura tal-offerti tal-OSP għandha tiġi applikata "jekk aktar minn trasportatur tal-ajru wieħed [tal-UE] ikun interessat li jservi r-rotta u ma rnexxilux jikseb slots fi żmien siegħa qabel jew wara l-ħinijiet rikjesti mill-koordinatur". Din ir-riservazzjoni ta' slots hija mingħajr preġudizzju tad-drittijiet ta' anterjorità mogħtija skont ir-Regolament Nru 95/93. B'hekk hija possibbli biss mis-slot pool ta' slots li mhumiex allokati stabbilit mill-Artikolu 10 tar-Regolament Nru 95/93 li jinkludi slots li ġew irritornati skont l-Artikolu 9(1) ta' dak ir-Regolament. Irid jiġi enfasizzat li jenħtieġ li l-islots ma jiġux irriservati għal għanijiet oħrajn li mhumiex l-OSP. Din il-kwistjoni hija partikolarment rilevanti f'każijiet ta' waqfiet (stopovers). Pereżempju, f'rotta A-B-Ċ fejn B u Ċ huma ajruporti b'konġestjoni ta' slots, slots jistgħu jiġu rriservati biss għal titjiriet bejn B u Ċ jekk dan is-segment stess jifforma parti mill-oġġett ta' OSP. B'mod partikolari, OSP li jirrigwarda rotta bejn A u Ċ (jiġifieri jirrigwarda t-trasport bejn dawn iż-żewġ punti) ma jiġġustifikax minnu nnifsu riservazzjoni ta' slots fil-punt B. Għalhekk, fir-rotot tal-OSP b'riservazzjoni ta' slots: fejn possibbli, jenħtieġ li jiġu evitati waqfiet f'ajruporti b'konġestjoni; jenħtieġ li ma jkunx hemm bidla tal-inġenju tal-ajru matul il-waqfiet, sakemm it-tieni segment (B-C) ma jikkwalifikax ukoll għal OSP bit-tip (l-ieħor) ta' inġenju tal-ajru li se jintuża. Inkella, is-slots jistgħu jiġu riservati għal inġenji tal-ajru kbar li joperaw traffiku iktar minn dak ġustifikat OSP. Il-ħtieġa u l-adegwatezza ta' OSP kif mitluba mir-Regolament jenħtieġ li jiġu vvalutati wkoll fir-rigward tat-tariffi tal-ajru u tal-kundizzjonijiet ikkwotati lill-utenti. L-OSP jistgħu jinkludu rekwiżiti dwar tariffi massimi jekk dan jitqies neċessarju għaliex inkella t-tariffi jkunu eċċessivi fil-kuntest tal-ħtiġijiet ekonomiċi tar-reġjun ikkonċernat. F'każijiet speċifiċi jista' jiġi previst OSP li huwa limitat għall-istipular ta' prezz massimu. Żieda qawwija fil-prezzijiet u tnaqqis fl-għadd tal-passiġġieri matul perjodu qasir ta' żmien, skont il-każ, jistgħu jkunu indikazzjoni li huwa meħtieġ prezz massimu. Jekk hemmx bżonn ta' OSP finalment jiddependi mill-effett kombinat tat-trasportaturi tal-ajru kollha li qed joperaw jew li biħsiebhom joperaw ir-rotta. Jekk il-provvista eżistenti ta' servizzi tal-ajru diġà tissodisfa l-ħtiġijiet ta' mobbiltà tar-reġjun ikkonċernat, allura ma hemm l-ebda "falliment tas-suq" li jistħoqqlu jiġi indirizzat, u OSP ma jkunx meħtieġ. Il-Kummissjoni hi tal-fehma li OSP rigward it-trasport tal-passiġġieri normalment ma jistax jiġi kkunsidrat li huwa ġustifikat fuq rotot fejn ikun hemm għadd kritiku ta' passiġġieri (abbażi tal-esperjenza, għadd kritiku bħal dan normalment jidher li jimmaterjalizza minn 100 000 passiġġier u iktar fis-sena) u fejn joperaw bosta trasportaturi tal-ajru matul is-sena sħiħa. Bħala kwistjoni ta' prinċipju ġenerali, fil-każijiet li fihom it-trasportaturi tal-ajru diġà qed joperaw fuq ir-rotta kkonċernata, jenħtieġ li l-valutazzjoni tal-impatt tal-obbligi ssir b'reqqa partikolari: obbligi eċċessivi (eż. li jimponu limiti fuq il-prezzijiet, skedi jew numru ta' frekwenzi) jista' jkollhom l-effett kontroproduttiv li jnaqqsu l-offerti tas-servizzi tal-ajru. Ta' min jgħid li l-impożizzjoni ta' OSP għall-fini li jiġi żgurat it-trasport tal-merkanzija u tal-posta biss hija possibbli wkoll. F'kull każ, irid jiġi vvalutat kif il-fatturi msemmija hawn fuq jaħdmu fil-prattika, meta japplikaw kollha f'daqqa fejn japplika. Il-valutazzjoni tal-provvista eżistenti tat-trasport tal-ajru jenħtieġ li tqis ukoll is-servizzi tal-ajru indiretti u dawk ta' ajruporti oħra fil-qrib. L-impożizzjoni ta' OSP fuq rotta lejn ajruport partikolari jekk diġà teżisti konnessjoni indiretta b'ħin ta' trasferiment raġonevoli (eż. siegħa jew inqas) jew jekk diġà jkun hemm servizzi adegwati lejn ajruport fil-qrib disponibbli (eż. ajruporti li jaqdu l-istess belt jew reġjun, inklużi wkoll ajruporti fi Stat Membru ġar) tkun teħtieġ ġustifikazzjoni partikolarment b'saħħitha. Il-mod kif ikun imqassam it-traffiku domestiku u internazzjonali bejn dawk l-ajruporti jista' jkollu rwol f'dan ir-rigward. Jekk ajruport ieħor li huwa aktar 'il bogħod minn 100 km u/jew il-ħin tal-ivvjaġġar bit-trasport pubbliku huwa aktar minn siegħa, ġeneralment ikun raġonevoli li wieħed jistaqsi jekk iż-żewġ ajruporti jistgħux jitqiesu bħala alternattivi. Madankollu, din l-analiżi dejjem trid issir fuq il-bażi ta' każ b'każ, filwaqt li jitqiesu ċ-ċirkostanzi speċifiċi. B'mod ġenerali, OSP huwa aktar probabbli li jkun ġustifikat f'każijiet li fihom ma jkun hemm l-ebda servizz eżistenti lejn ajruporti oħrajn fil-viċinanza tal-ajruport li qed jiġi kkunsidrat. L-obbligi tar-regolarità u tal-kapaċità jinkludu primarjament l-iffissar ta' kapaċitajiet minimi f'termini ta' postijiet offruti jew ta' frekwenzi minimi li jiġu offruti f'perjodu partikolari. Dawn l-obbligi jistgħu jvarjaw skont il-ħinijiet tat-tluq, il-jiem fil-ġimgħa, l-istaġuni, eċċ. Pereżempju, frekwenza jew żewġ frekwenzi kuljum jistgħu jiġu kkunsidrati normali f'ħafna każijiet, iżda hemm OSP li jirrekjedu frekwenza waħda biss fil-ġimgħa. Teżisti marġni ta' diskrezzjoni għall-Istati Membri biex jiddeċiedu dwar dawn l-elementi, iżda l-obbligi jridu jkunu nondiskriminatorji u proporzjonati u jissodisfaw ir-rekwiżiti tan-neċessità u tal-adegwatezza stabbiliti fl-Artikolu 16(3) (ara l-paragrafu 3.3 iktar 'il fuq). L-impożizzjoni tal-OSP tikkonċerna l-iffissar ta' rekwiżiti minimi. Il-kapaċità massima ta' postijiet tista' tiġi kkunsidrata biss fejn din hija ġġustifikata oġġettivament mir-restrizzjonijiet operattivi f'wieħed mill-ajruporti inklużi fir-rotta tal-OSP. Kundizzjoni li tirrekjedi li tal-inqas parti mill-ekwipaġġ tkun kapaċi titkellem bil-lingwa tal-Istat Membru kkonċernat hija normalment aċċettabbli. Huwa possibbli wkoll li wieħed jirrekjedi li xi tip ta' inġenji tal-ajru – ajruplan jew ħelikopter – jintuża biex joperaw ir-rotta tal-OSP, skont iċ-ċirkostanzi partikolari tal-każ. Rekwiżiti speċifiċi jistgħu jiġu stipulati rigward it-tip ta' inġenju tal-ajru (eż. tip ta' magna, il-piż massimu fit-tluq, it-tagħmir tas-sistemi ta' nżul) meta dan ikun iġġustifikat oġġettivament għal raġunijiet operattivi (eż. rekwiżit li jintuża ħelikopter meta ma jkunx hemm runway disponibbli). Barra minn hekk, kwalunkwe rekwiżit bħal dawn ma għandux ikun diskriminatorju. Xi drabi, f'OSP, ikun meħtieġ li tiġi inkluża ikla jew bagalja waħda fil-prezz massimu li jħallas il-passiġġier. Il-ġustifikazzjoni għal rekwiżit bħal dan u l-proporzjonalità tiegħu jridu jiġu vvalutati abbażi ta' każ b'każ, iżda fil-prinċipju tali kundizzjonijiet mhumiex komponenti neċessarji għal OSP. Eċċezzjoni tista' tiġi aċċettata fil-każ ta' titjiriet fuq distanzi medji jew twal, jiġifieri ta' aktar minn 3 sigħat. F'dawn il-każijiet, normalment ikun jidher iġġustifikat li ikla tkun inkluża fil-prezz massimu, iżda anki t-trasport ta' bagalji peress li titjiriet bħal dawn normalment jinvolvu waqfa aktar twila fid-destinazzjoni. Madankollu ta' min jgħid li jekk il-prezz (massimu) f'każ bħal dan ma jinkludix bagalja waħda, allura jista' jiġi ffissat f'livell aktar baxx u mbagħad tista' tiżdied dispożizzjoni li tippermetti lit-trasportatur tal-ajru li jimponi tariffa żejda speċifikata għaliha. L-ewwel, l-OSP jista' jirrekjedi li t-trasportaturi tal-ajru li jaqdu r-rotta jagħtu avviż ċertu żmien minn qabel jekk ikun biħsiebhom iwaqqfu s-servizzi. Madankollu, f'konformità mal-prinċipju tal-proporzjonalità, id-durata tal-avviż ġeneralment ma għandhiex tkun aktar minn sitt xhur, li huma biżżejjed biex tiġi implimentata l-proċedura ta' offerti tal-OSP. Jistgħu jiġu ddefiniti żewġ tipi ta' obbligi: Obbligi li, skont id-definizzjoni, japplikaw għal kull trasportatur tal-ajru individwalment. L-eżempji jinkludu obbligi rigward it-tariffi massimi, jew il-kontinwità tal-operazzjonijiet. Obbligi tat-tip li għandhom ikunu rrispettati mit-trasportaturi tal-ajru kollha b'mod individwali, u dejjem. Peress li l-Artikolu 15(4) tar-Regolament jippermetti operazzjoni skont ftehimiet ta' kondiviżjoni tal-kodiċi u ma jeskludix il-każ tal-OSP, tali ftehimiet huma f'dan il-każ ammissibbli fil-prinċipju. Bħal fil-każijiet l-oħra kollha, dan huwa soġġett għall-konformità mar-regoli tal-kompetizzjoni. L-istess japplika għall-programmi frequent flyer. Is-servizzi tal-Kummissjoni huma lesti li jagħtu parir informali u jenħtieġ li jiġu kkuntattjati preferibbilment fi stadju bikri ħafna tal-preparazzjonijiet tal-OSP. Id-diskussjonijiet jistgħu jikkonċernaw l-interpretazzjoni tar-Regolament, il-proċeduri u soluzzjonijiet possibbli f'sitwazzjonijiet speċifiċi. Kuntatti bikrija jippermettu wkoll li l-proċeduri jsiru aktar malajr peress li t-tħassib potenzjali ikun ġie indirizzat minn qabel. Kuntatti informali jistgħu jgħinu wkoll biex jiġi evitat milli jqumu ċerti kwistjonijiet fi stadju ulterjuri, pereżempju lmenti possibbli minn partijiet interessati. Sabiex tinforma lis-suq dwar il-modifiki ppjanati fil-kundizzjonijiet tal-OSP imposti, il-Kummissjoni tikkunsidra li jenħtieġ li japplikaw l-istess proċeduri għall-modifiki tal-OSP eżistenti, fundamentalment għall-istess raġunijiet bħal dawk li huma rilevanti għall-pubblikazzjoni inizjali direttament imsemmija fl-Artikolu 16(4) u (5). Għal raġunijiet ta' trasparenza, dan ifisser li jenħtieġ li jissemmew il-modifiki kollha tal-kundizzjonijiet imposti mill-OSP. Fil-każijiet li fihom Stat Membru jasal għall-konklużjoni li l-OSP ma għadux neċessarju, jista' jitlob lill-Kummissjoni tippubblika avviż ta' informazzjoni f'Il-Ġurnal Uffiċjali tal-Unjoni Ewropea dwar it-tħassir tal-OSP, sabiex jinforma lis-suq li r-rotta reġgħet saret disponibbli. Inkella, jista' jippubblika dan l-avviż hu stess fil-ġurnal uffiċjali nazzjonali fil-każ li n-notifika li tikkonċerna l-OSP tkun ġiet ippubblikata hemm biss. Jenħtieġ li l-valutazzjoni tan-neċessità u tal-proporzjonalità tal-OSP (ara l-paragrafu 3.3 iktar 'il fuq) ma ssirx darba biss. Minflok, jenħtieġ li l-OSP ikunu rivalutati b'mod regolari u tal-inqas kull darba li wieħed mill-fatturi rilevanti tal-valutazzjoni, bħan-numru ta' fornituri tas-servizz, jinbidel b'mod sinifikanti. L-OSP huma risposta għal falliment speċifiku tas-suq u, għalhekk, jenħtieġ li jevolvu mas-suq. Rivalutazzjoni tista' twassal għal modifika jew anki għat-tħassir tal-OSP ikkonċernat. Sabiex jiġi żgurat li l-obbligi jiġu rrispettati f'kull ħin mit-trasportaturi tal-ajru li joperaw ir-rotot tal-OSP, bħali prattika tajba jkun ippreferut rieżami tal-prestazzjoni tagħhom mill-inqas fuq bażi annwali. Sabiex jiġi żgurat li sitwazzjonijiet li jirriżultaw mill-applikazzjoni tas-sitwazzjonijiet deskritti fil-punt (2) tal-punt 58 hawn fuq ma jwasslux għal diskriminazzjoni bejn it-trasportaturi tal-ajru, kull darba li operatur ġdid jibda jew ikun se jibda jopera rotta, jenħtieġ li jiġu aġġustati l-livell tal-kapaċità u tal-frekwenza imposti mill-OSP fuq kull operatur, biex il-frekwenza u l-kapaċità totali fuq kull rotta ma jabqżux dak li huwa strettament neċessarju biex jiġi fornit servizz adegwat. F'konformità mal-prinċipji tas-suq intern, ir-Regolament Nru 1008/2008 ifittex li jiżgura li l-kompetizzjoni fil-kuntest ta' OSP isseħħ fuq l-usa' firxa possibbli u li kwalunkwe eċċezzjoni għal dan il-prinċipju tkun limitata għal dak li huwa meħtieġ biex jinkiseb l-objettiv iġġustifikat tal-konnettività. Dan ir-reġim għandu t-tendenza wkoll li jippermetti l-iffrankar ta' ammonti sostanzjali ta' flus pubbliċi għall-Istat Membru jew għall-awtoritajiet lokali/reġjonali kkonċernati, filwaqt li tibqa' tiġi żgurata konnettività adegwata. F'każ li l-offerta tikkonċerna rotta li l-aċċess għaliha ġie diġà limitat għal trasportatur tal-ajru wieħed skont l-Artikolu 16(9), l-Artikolu 17(4) tar-Regolament jipprovdi għal pubblikazzjoni tal-avviż ta' informazzjoni sitt xhur qabel jibda l-perjodu tal-kuntratt il-ġdid. L-għan ewlieni ta' dan l-avviż minn qabel huwa li jagħti lit-trasportaturi tal-ajru interessati li joperaw ir-rotta mingħajr kumpens l-opportunità li jantiċipaw, skont il-kriterji tal-Artikolu 16(9), limitazzjoni ġdida għal trasportatur tal-ajru wieħed magħżul skont l-Artikolu 16(9) sa (12) u l-Artikolu 17 tar-Regolament (ara l-punt preċedenti). Ir-Regolament ma jimpedixxix lil grupp ta' trasportaturi tal-ajru milli jippreżentaw offerta komuni, iżda fl-offerta tiegħu t-trasportatur tal-ajru tal-UE jeħtieġlu jiċċara l-identità (tal-konsorzju) tat-trasportatur(i) tal-ajru li kieku jopera(w) is-servizzi tal-OSP skont il-kundizzjonijiet stabbiliti fl-ispeċifikazzjonijiet tal-offerta, sabiex l-awtoritajiet nazzjonali jkunu jistgħu jikkontrollaw it-twettiq tar-rekwiżiti formali mit-trasportaturi tal-ajru kollha involuti. Filwaqt li s-sottokuntrattar mhuwiex ipprojbit fir-Regolament, huwa fil-prinċipju f'idejn l-Istat Membru li jispeċifika jekk dan jippermettix subkuntrattar jew le u taħt liema kundizzjonijiet, sakemm ir-Regolament u d-dritt tal-UE b'mod ġenerali jkunu rispettati. F'kull każ, is-sottokuntrattur ukoll irid ikun trasportatur tal-ajru tal-UE. OSP partikolari jista' jiġi operat biss meta l-liċenzja operattiva u ċ-ċertifikat tal-operatur tal-ajru (minn issa 'l quddiem "AOC") ikunu proporzjonati għar-rekwiżiti ta' dak l-OSP. Aktar minn hekk, trasportatur tal-ajru bl-hekk imsejħa liċenzja B, irregolata mill-Artikolu 5(3) tar-Regolament, ma jistax jopera ajruplani oħra għajr tat-tip kopert minn tali liċenzja (u kopert mill-AOC mogħti lilu). Dawn ir-rekwiżiti japplikaw għat-trasportatur(i) tal-ajru li se joperaw is-servizzi tal-OSP. Ir-rekwiżit tal-proporzjonalità jimplika li jenħtieġ li d-dritt esklużiv jiġi limitat għal dawk is-servizzi kkonċernati mill-OSP. Pereżempju, jekk l-OSP jikkonċerna biss l-istaġun tax-xitwa, l-aċċess għar-rotta jeħtieġ li jkun liberu matul is-sajf. Jenħtieġ li l-OSP u l-istedina għall-offerti jsemmu b'mod ċar għal liema perjodi u għal liema servizzi japplikaw. Tabilħaqq, din l-informazzjoni hija kruċjali għat-trasportaturi tal-ajru li jwieġbu għall-istedina għall-preżentazzjoni tal-offerti peress li l-medda tad-dritt esklużiv normalment ikollha impatt konsiderevoli fuq il-kundizzjonijiet tal-offerta tagħhom. Sakemm mhux iddikjarat mod ieħor fid-dokumenti tal-offerta, xejn fir-Regolament ma jżomm lit-trasportatur tal-ajru tal-UE milli jgawdi d-dritt esklużiv li jissottokuntratta parti mis-servizzi tal-ajru jew kollha kemm huma lil trasportatur tal-ajru ieħor fl-UE. Iżda r-responsabbiltà għat-twettiq tal-kuntratt tibqa' tat-trasportatur tal-ajru magħżul permezz tal-proċedura tal-offerti. L-Artikolu 16(9) huwa eċċezzjoni għall-prinċipju, stabbilit fil-paragrafu 8 tiegħu, li kwalunkwe trasportatur tal-ajru jista', fi kwalunkwe ħin, jibda jipprovdi servizzi kif definiti f'OSP. Jekk l-esklużività tkun ingħatat lil trasportatur tal-ajru wieħed b'manjiera definita skont il-leġiżlazzjoni nazzjonali u l-ispeċifikazzjonijiet tal-offerta, dan il-prinċipju ma jibqax japplika iżjed. Il-perjodu ta' sitt xhur mhuwiex il-perjodu ta' żmien massimu biex il-Kummissjoni tagħti l-awtorizzazzjoni għall-OSP maħsub. Ir-Regolament ma jipprovdix għal awtorizzazzjoni bħal din u dan il-perjodu huwa maħsub għal għanijiet oħrajn. B'mod partikolari, huwa meħtieġ biex jippermetti lil trasportaturi tal-ajru oħra jippreżentaw proposti biex joperaw fir-rotta tal-OSP mingħajr esklużività jew kumpens, f'liema każ dan jista' juri li ma hemmx aktar bżonn ta' aċċess ristrett. Jekk dan ma jseħħx, dan jista' jkun indikazzjoni li għad hemm ħtieġa għal aċċess ristrett. F'kull każ, iridu jkunu l-Istati Membri li l-ewwel jagħmlu valutazzjoni tal-ħtieġa għal aċċess ristrett, soġġetta għal eżaminazzjoni mill-ġdid tal-Kummissjoni skont id-dritt tal-UE. Dan ir-raggruppament tar-rotot huwa permess partikolarment fejn bosta rotot bi traffiku b'densità baxxa jippreżentaw komplementarjetajiet operattivi importanti (eż. rotot lejn/f'arċipelagu iżolat jew f'żoni remoti u skarsament popolati). Ir-raġunijiet għal dan ir-raggruppament għandhom ikunu ta' natura operattiva (eż. il-ħtieġa ta' bażi operattiva f'żona remota). Ir-raggruppament ma jistax ikollu bħala l-għan prinċipali tiegħu li jnaqqas l-impatt baġitarju fuq l-Istat Membru. F'dan is-sens, ir-raggruppament ta' rotot li jħallu qligħ u ta' dawk li ma jħallux qligħ mingħajr fatturi operazzjonali komuni mhuwiex possibbli. Skont l-Artikolu 17(6) tar-Regolament Nru 1008/2008, l-Istat Membru kkonċernat għandu jagħmel disponibbli mingħajr dewmien u bla ħlas kwalunkwe informazzjoni u dokument rilevanti mitluba minn parti interessata fl-offerti pubbliċi. Għalkemm ma jeżisti l-ebda obbligu li d-dokumenti tas-sejħa għall-offerti jiġu pprovduti lill-partijiet interessati f'lingwi barra dawk tal-Istat Membru kkonċernat, dan jista' jattira aktar offerenti potenzjali. Jenħtieġ li l-istedina għall-preżentazzjoni tal-offerti u l-kuntratt sussegwenti jkopru mill-inqas il-punti msemmija fl-Artikolu 17(3) tar-Regolament. Il-format u l-kontenut preċiżi ta' dawn id-dokumenti jiġu deċiżi mill-awtoritajiet kompetenti tal-Istati Membri u l-Kummissjoni m'għandhiex mudelli għalihom. Jenħtieġ li l-ammont tal-kumpens imħallas lit-trasportatur tal-ajru jiġi kkalkolat abbażi tal-ispejjeż u d-dħul effettivi u attwali mill-operar tar-rotta kif irreġistrati mit-trasportatur tal-ajru. Biex dawn ikunu trasparenti u verifikabbli, it-trasportatur tal-ajru jrid iżomm sistema kontabilistika dettaljata biżżejjed li tippermetti l-kalkolu tal-ispejjeż u tad-dħul li jikkorrispondu għal din ir-rotta tal-OSP speċifika. F'kull każ, il-kumpens huwa llimitat għall-ammont muri fl-offerta tat-trasportatur tal-ajru. Ir-Regolament japplika bl-istess mod kemm jekk il-kumpens jingħata kif ukoll jekk ma jingħatax. Madankollu, meta jingħata kumpens għall-OSP, dan irid jsir skont ir-regoli tat-Trattat dwar l-għajnuna mill-Istat (l-Artikoli 107–109 TFUE) kif interpretati mill-Qorti tal-Ġustizzja, u b'konformità mar-regoli li jinsabu fl-istrumenti tal-Kummissjoni li jirregolaw l-għajnuna mill-Istat għall-forniment ta' Servizzi ta' Interess Ekonomiku Ġenerali (SIEĠ). Dawn l-istrumenti tal-Kummissjoni huma: id-Deċiżjoni dwar is-SIEĠ li tistabbilixxi l-kundizzjonijiet li fihom l-għajnuna mill-Istat fil-forma ta' kumpens għal servizzi pubbliċi tkun kompatibbli mas-suq intern u eżentata mir-rekwiżit ta' notifika. Il-kamp ta' applikazzjoni ta' din id-Deċiżjoni jkopri kumpens għal OSP li jingħata lit-trasportaturi tal-ajru fir-rigward ta' links tal-ajru ma' gżejjer fejn it-traffiku annwali medju ma jaqbiżx it-300 000 passiġġier u li jikkonforma mar-Regolament Nru 1008/2008; Fis-sentenza tagħha fil-kawża Altmark Trans GmbH u Regierungspräsidium Magdeburg vs Nahverkehrsgesellschaft Altmark GmbH (Altmark), il-Qorti tal-Ġustizzja ddikjarat li kumpens għal servizz pubbliku ma jikkostitwix għajnuna mill-Istat skont it-tifsira tal-Artikolu 107 tat-TFUE dment li jiġu ssodisfati erba' kriterji kumulattivi: l-impriża benefiċjarja trid fil-fatt tkun ingħatat l-inkarigu li teżegwixxi OSP, u dawk l-OSP jridu jkunu ddefiniti b'mod ċar; il-parametri li fuq il-bażi tagħhom irid jiġi kkalkolat il-kumpens iridu jiġu stabbiliti bil-quddiem b'mod oġġettiv u trasparenti; il-kumpens ma jistax jeċċedi dak li hu meħtieġ biex jiġu koperti l-ispejjeż kollha li jsiru fit-twettiq tal-OSP, jew parti minnhom, filwaqt li jitqies id-dħul rilevanti u profitt raġonevoli; fejn l-impriża li jkollha teżegwixxi l-OSP, f'każ speċifiku, ma tintgħażilx wara proċedura ta' sejħa pubblika għall-offerti li tkun tippermetti l-għażla tal-offerent li kapaċi jipprovdi dawk is-servizzi bl-inqas spiża għall-komunità, il-livell ta' kumpens meħtieġ irid jiġi ddeterminat abbażi ta' analiżi tal-ispejjeż li ġġarrab impriża tipika, ġestita tajjeb u pprovduta b'mod adegwat b'mezzi tat-trasport. Id-dispożizzjonijiet tar-Regolament Nru 1008/2008 ġew immudellati fuq il-kriterji msemmija iktar 'il fuq: l-Artikolu 17(3)(a) ikopri l-ewwel kriterju Altmark, l-Artikolu 17(3)(e) it-tieni, l-Artikolu 17(8) it-tielet u, fir-rigward tar-raba' kriterju Altmark, l-Artikolu 16(10) jipprovdi għall-użu ta' proċedura tal-offerti. Filwaqt li l-Artikolu 16(10) ma jikkwalifikax iktar il-proċedura tal-offerti, skont is-sentenza Altmark, jenħtieġ li l-proċedura magħżula twassal għall-provvista tas-servizz bl-inqas spiża għall-komunità. Għalhekk, meta jiġi applikat ir-raba' kriterju Altmark, jekk ikun hemm offerta waħda biss sottomessa fil-proċedura tal-offerti, normalment ma jistax jiġi preżunt li dan il-kriterju ġie ssodisfat, sakemm (i) ikun hemm salvagwardji partikolarment b'saħħithom fid-disinn tal-proċedura li jiżguraw il-provvista tas-servizz bl-inqas spiża għall-komunità jew (ii) l-Istat Membru kkonċernat jivverifika permezz ta' mezzi addizzjonali li l-eżitu jikkorrispondi għall-inqas spiża għall-komunità. Dan ifisser li jekk tinżamm konformità mal-kundizzjonijiet tar-Regolament Nru 1008/2008 (fid-dawl tal-ispjegazzjonijiet mogħtija iktar 'il fuq), fil-prinċipju jista' jiġi kkunsidrat li ma hemmx għajnuna mill-Istat. Fil-każ li ma jkunx jista' jiġi eskluż li, abbażi tal-kriterji stabbiliti fl-Altmark, jista' jkun hemm għajnuna mill-Istat, jenħtieġ li l-Istat Membru kkonċernat jiżgura b'mod ieħor li tinżamm konformità mar-regoli dwar l-għajnuna mill-Istat. Każ bħal dan jista' jirriżulta meta, pereżempju, fil-kondizzjonijiet ta' emerġenza tal-Artikolu 16(12) tar-Regolament, it-trasportatur tal-ajru jintgħażel mingħajr proċedura tal-offerti miftuħa, bi ftehim reċiproku bejn l-awtoritajiet tal-Istati Membri u t-trasportatur tal-ajru. F'każijiet bħal dawn jenħtieġ li l-Istat Membru jivverifika jekk l-ammont tal-kumpens ma jimplikax l-għoti ta' għajnuna mill-Istat fuq il-bażi tal-kriterji Altmark jew tar-Regolament Nru 360/2012. Huwa wkoll possibbli li l-għajnuna hija kompatibbli skont id-Deċiżjoni dwar is-SIEĠ, f'liema każ l-ebda notifika ma hija meħtieġa, jew hu meħtieġ li din tiġi nnotifikata, iżda tista' tiġi ddikjarata kompatibbli mill-Kummissjoni skont l-Artikolu 106(2) TFUE jekk il-kundizzjonijiet tal-Qafas tas-SIEĠ ikunu ssodisfati. linja tal-ajru kienet qed topera r-rotta mingħajr esklużività (OSP miftuħ); l-interruzzjoni tas-servizzi tal-ajru hija kkawżata minn tmiem il-kuntratt (peress li din l-interruzzjoni tas-servizzi hija prevedibbli u għalhekk mhux għal għarrieda). Avviż ta' sejħa ġdida għall-offerti kellu jiġi ppubblikat mill-inqas sitt xhur qabel il-bidu tal-perjodu ta' konċessjoni l-ġdid; Il-perjodu ta' seba' xhur għandu jingħadd mill-bidu tal-operazzjonijiet tat-trasportatur tal-ajru li jkun għadu kemm intgħażel. Ma jistax jiġi mġedded. Fil-fatt, peress li l-istedina għall-preżentazzjoni tal-offerti timmira għat-tiġdid ta' dritt esklużiv li diġà jeżisti, l-istedina għall-preżentazzjoni tal-offerti trid titnieda mill-inqas sitt xhur bil-quddiem skont l-Artikolu 17(4) tar-Regolament. Jenħtieġ li jiġu rrispettati l-prinċipji ta' trasparenza u ta' nondiskriminazzjoni għall-għażla tat-trasportatur tal-ajru, filwaqt li jitqiesu ċ-ċirkostanzi partikolari. Tabilħaqq, il-proċedura ta' emerġenza tapplika meta ma jkunx hemm biżżejjed żmien għad-dispożizzjoni biex titnieda offerta formali minħabba li jkun hemm bżonn li jinstab trasportatur ġdid malajr. Xorta jenħtieġ li l-awtoritajiet jikkuntattjaw mill-iktar fis lil diversi trasportaturi tal-ajru li x'aktarx ikunu interessati biex itiru fuq ir-rotta kkonċernata. Tipikament dawn jistgħu jkunu trasportaturi tal-ajru li diġà jkunu attivi fir-reġjun u/jew li jkunu ħadu sehem fil-proċedura tal-offerti preċedenti. Skont l-Artikolu 18(1) tar-Regolament, il-Kummissjoni tista' titlob lill-Istat Membru biex jikkomunika, fi żmien xahrejn, dokument ta' ġustifikazzjoni għall-OSP u l-konformità tiegħu mal-kriterji msemmija fl-Artikolu 16, l-analiżi tal-ekonomija tar-reġjun, l-analiżi tal-proporzjonalità bejn l-obbligi previsti u l-għanijiet ta' żvilupp ekonomiku u, finalment, analiżi tas-servizzi tal-ajru eżistenti, jekk ikun hemm, u tal-mezzi l-oħra tat-trasport disponibbli li jistgħu jitqiesu bħala sostituti għall-impożizzjoni maħsuba. Id-dritt li tirċievi d-dokumenti u l-analiżi msemmija fl-Artikolu 18(1)(a)-(d) jippermetti lill-Kummissjoni li tkun informata dwar l-OSP u dwar il-ġustifikazzjoni tiegħu. Dawn id-dokumenti pprovduti mill-Istat Membru kkonċernat jistgħu jiċċaraw ukoll l-isfond tal-OSP u l-adegwatezza tiegħu skont ir-Regolament. Il-Kummissjoni għandha tniedi investigazzjoni fuq it-talba ta' Stat Membru jew fuq inizjattiva tagħha stess skont l-Artikolu 18(2) tar-Regolament. * Jekk jogħġbok ehmeż din il-formola ma' dawk li se jintbagħtu lid-DĠ MOVE għall-pubblikazzjoni f'Il-Ġurnal Uffiċjali tal-UE. * Il-formola għandha tintbagħat lil MOVE-PSO@ec.europa.eu * Jenħtieġ li l-paġni 1 u 2 jintbagħtu flimkien man-notifika tal-impożizzjoni tal-OSP. * Jenħtieġ li l-paġna 3 tintbagħat flimkien man-notifika tas-sejħa għall-offerti. Il-premessi 11–12 u l-Artikoli 16–18: Sabiex jittieħed kont tal-karatteristiċi speċjali u r-restrizzjonijiet tar-reġjuni l-aktar 'il bogħod, b'mod partikolari d-distanza, l-insularità u d-daqs żgħir tagħhom, u tal-ħtieġa li jsir kollegament adegwat bejnhom u r-reġjuni ċentrali tal-Komunità, jistgħu jkunu ġustifikati arranġamenti speċjali fir-rigward tar-regoli dwar il-perijodi ta' validità tal-kuntratti għall-obbligi tas-servizz pubbliku li jkopru rotot għal tali reġjuni. Il-kondizzjonijiet li taħthom jistgħu jiġu imposti l-obbligi ta' servizz pubbliku għandhom jiġu ddefiniti b'mod ċar u inekwivoku, filwaqt li l-proċeduri assoċjati tat-tfigħ tal-offerti għandhom jippermettu li numru biżżejjed ta' kompetituri jkunu jistgħu jieħdu sehem fit-tfigħ tal-offerti. Il-Kummissjoni għandha tkun tista' tikseb informazzjoni kemm ikun meħtieġ sabiex tkun tista' tistħarreġ il-ġustifikazzjonijiet ekonomiċi għall-obbligi tas-servizz pubbliku għal każi individwali. Stat Membru, wara konsultazzjonijiet mal-Istati Membri l-oħra konċernati u wara li jkun informa lill-Kummissjoni, lill-ajruporti konċernati u lit-trasportaturi tal-ajru li joperaw fuq ir-rotta, jista' jimponi obbligu ta' servizz pubbliku fir-rigward ta' servizzi tal-ajru skedati bejn ajruport fil-Komunità u ajruport li jservi reġjun periferiku jew ta' żvilupp fit-territorju tiegħu jew fuq rotta b'densità ta' traffiku baxxa lejn kwalunkwe ajruport fit-territorju tiegħu meta dik ir-rotta tkun meqjusa vitali għall-iżvilupp ekonomiku u soċjali tar-reġjun li l-ajruport iservi. Dik l-obligazzjoni tista' biss tiġi imposta sal-limitu meħtieġ biex ikun żgurat fuq dik ir-rotta l-għoti minimu ta' servizzi tal-ajru skedati li jkunu jissodisfaw l-istandards stabbiliti ta' kontinwità, regolarità, prezz jew kapaċità minima, li t-trasportaturi tal-ajru ma jassumux kieku jqisu biss l-interess kummerċjali tagħhom. L-istandards fissi imposti fuq ir-rotta suġġetta għal dak l-obbligu ta' servizz pubbliku għandhom jiġu stabbiliti b'mod trasparenti u mhux diskriminatorju. Fil-każi meta forom oħra ta' trasport ma jistgħux jiżguraw servizz mhux interrott b'mill-inqas żewġ frekwenzi kuljum, l-Istati Membri konċernati jistgħu jinkludu fl-obbligu ta' servizz pubbliku r-rekwiżit li kull trasportatur tal-ajru Komunitarju li jkollu l-ħsieb li jopera r-rotta jagħti garanzija li jopera r-rotta għal ċertu perijodu, li għandu jkun speċifikat, skont it-termini l-oħra tal-obbligu ta' servizz pubbliku. Il-ħtieġa u l-adekwatezza ta' obbligu ta' servizz pubbliku li jkun qed jiġi kkunsidrat għandhom jiġu evalwati mill-Istati Membri filwaqt li jitqiesu: il-proporzjonalità bejn l-obbligu li jkun qed jiġi kkunsidrat u l-ħtiġijiet ta' żvilupp ekonomiku tar-reġjunkonċernat; il-possibbiltà, li jkun hemm aċċess għal mezzi oħra tat-trasport u kapaċità ta' dawk il-mezzi li jissodisfaw l-ħtiġijiet tat-trasport li jkunu qed jiġu kkunsidrati, partikolarment meta servizzi eżistenti tal-ferrovija jservu r-rotta li tkun qed tiġi kkunsidrata b'ħin tal-ivvjaġġar ta' inqas minn tliet sigħat u bi frekwenzi, konnessjonijiet suffiċjenti u ħinijiet xierqa; in-nollijiet u l-kondizzjonijiet tal-ajru li jistgħu jiġu kkwotati lill-utenti; l-effett konġunt tat-trasportaturi tal-ajru kollha li joperaw jew li jkollhom il-ħsieb li joperaw fuq ir-rotta. Meta Stat Membru jkun jixtieq jimponi obbligu ta' servizz pubbliku, għandu jikkomunika t-test tal-impożizzjoni ta' obbligu ta' servizz pubbliku li tkun qed tiġi kkunsidrata lill-Kummissjoni, lill-Istati Membri l-oħra konċernati, lill-ajruporti konċernati u lit-trasportaturi tal-ajru li joperaw ir-rotta in kwistjoni. li jidentifika ż-żewġ ajruporti konnessi mir-rotta konċernata u punt(i) ta' waqfien intermedji possibbli, isemmi d-data tad-dħul fis-seħħ tal-obbligu ta' servizz pubbliku; u jindika l-indirizz komplut fejn it-test u kull informazzjoni rilevanti u/jew dokumentazzjoni marbuta mal-obbligu ta' servizz pubbliku għandha tkun disponibbli mingħajr dewmien u bla ħlas mill-Istat Membru konċernat. Id-data tad-dħul fis-seħħ ta' obbligu ta' servizz pubbliku m'għandhiex tkun aktar kmieni mid-data tal-pubblikazzjoni l-avviż ta' informazzjoni imsemmi fit-tieni subparagrafu tal-paragrafu 4. Meta jkun ġie impost obbligu ta' servizz pubbliku skont il-paragrafi 1 u 2, it-trasportatur tal-ajru Komunitarju għandu jkun kapaċi joffri bejgħ ta' postijiet biss sakemm is-servizz tal-ajru in kwistjoni jissodisfa r-rekwiżiti kollha tal-obbligu ta' servizz pubbliku. Konsegwentement dak is-servizz bl-ajru għandu jitqies bħala servizz tal-ajru skedat. Meta obbligu ta' servizz pubbliku jkun ġie impost skont il-paragrafi 1 u 2, kwalunkwe trasportatur tal-arju Komunitarju ieħor għandu fi kwalunkwe ħin ikun permess jibda servizzi tal-ajru skedati li jissodisfaw ir-rekwiżiti kollha tal-obbligu ta' servizz pubbliku, inkluż il-perijodu ta' operazzjoni li jista' jkun meħtieġ skont il-paragrafu 2. Minkejja l-paragrafu 8, jekk ebda trasportatur tal-ajru Komunitarju ma jkun beda jew ma ikun jista' juri li huwa se jibda servizzi tal-ajru skedati sostenibbli fuq xi rotta skont l-obbligu ta' servizz pubbliku li jkun ġie impost fuq dik ir-rotta, l-Istat Membru konċernat jista' jillimita l-aċċess għas-servizzi bl-ajru skedati fuq dik ir-rotta għal trasportatur tal-ajru Komunitarju wieħed biss, għal perijodu sa erba' snin, u wara dan il-perijodu għandu jkun hemm reviżjoni tas-sitwazzjoni. Dan il-perijodu jista' jkun sa ħames snin jekk l-obbligu ta' servizz pubbliku ikun impost fuq rotta lejn ajruport li jaqdi wieħed mir-reġjuni l-aktar 'il bogħod, kif jingħad fl-Artikolu 299(2) tat-Trattat. Il-jedd li jiġu operati dawk is-servizzi msemmija fil-paragrafu 9 għandu jiġi offrut permezz ta' offerta pubblika skont l-Artikolu 17, għal rotta waħda jew, f'każi fejn dan ikun ġustifikat għal raġunijiet ta' effiċjenza operattiva, għal grupp ta' rotot bħal dawn, lil kwalunkwe trasportatur tal-ajru Komunitarju li jkun intitolat li jopera tali servizzi bl-ajru. Għal raġunijiet ta' effiċjenza amministrattiva, Stat Membru jista' joħroġ sejħa għall-offerti waħda li tkopri rotot differenti. Obbligu ta' servizz pubbliku għandu jitqies li skada jekk l-ebda servizz bl-ajru skedat ma jiġi operat tul perijodu ta' tnax-il xahar fuq ir-rotta suġġetta għal tali obbligu. Fil-każ ta' interruzzjoni għall-għarrieda tas-servizz mit-trasportatur tal-ajru Komunitarju magħżul skont l-Artikolu 17, l-Istat Membru konċernat jista', f'każ ta' emerġenza, jagħżel bi ftehim reċiproku trasportatur tal-ajru Komunitarju differenti biex jopera l-obbligu ta' servizz pubbliku għal perijodu sa seba' xhur, li ma jistax jiġġedded, taħt il-kondizzjonijiet li ġejjin: kwalunkwe kumpens imħallas mill-Istat Membru għandu jsir b'mod konformi mal-Artikolu 17(8); l-għażla għandha ssir minn fost it-trasportaturi tal-ajru Komunitarji b'mod konformi mal-prinċipji tat-trasparenza u n-non-diskriminazzjoni; għandha ssir sejħa ġdida għall-offerti. Il-Kummissjoni u l-Istati Membri konċernati għandhom jiġu infurmati mingħajr dewmien dwar il-proċedura ta' emerġenza u r-raġunijiet għaliha. Fuq talba ta' Stat Membru jew fuq l-inizjattiva tagħha stess, il-Kummissjoni tista', skont il-proċedura msemmija fl-Artikolu 25(2), tissospendi il-proċedura jekk wara l-valutazzjoni tagħha tqis li din ma tkunx tissodisfa r-rekwiżiti ta' dan il-paragrafu jew tkun b'xi mod ieħor kuntrarja għal-liġi Komunitarja. L-offerta pubblika meħtieġa fl-Artikolu 16(10) għandha titmexxa skont il-proċedura stipulata fil-paragrafi 2 sa 10 ta' dan l-Artikolu. L-Istat Membru konċernat għandu jikkomunika t-test sħiħ tas-sejħa għall-offerti lill-Kummissjoni ħlief fejn, f'konformità mal-Artikolu 16(5), ikun għarraf l-obbligu ta' servizz pubbliku permezz tal-pubblikazzjoni ta' avviż fil-ġurnal uffiċjali nazzjonali tiegħu. F'dak il-każ, is-sejħa għall-offerti għandha tiġi pubblikata fil-ġurnal uffiċjali nazzjonali wkoll. Is-sejħa għall-offerti u l-kuntratt sussegwenti għandhom ikopru, inter alia, il-punti li ġejjin: l-istandards meħtieġa mill-obbligu ta' servizz pubbliku; ir-regoli dwar l-emendi u t-tmiem tal-kuntratt, b'mod partikolari biex jitqiesu bidliet li ma setgħux jiġu mbassra; il-perijodu ta' validità tal-kuntratt; il-penalitajiet fl-eventwalità ta' nuqqas ta' konformità mal-kuntratt; il-parametri oġġettivi u trasparenti li fuq il-bażi tagħhom għandu jiġi kalkolat il-kumpens, jekk ikun hemm, għall-qadi tal-obbligu ta' servizz pubbliku. L-avviż ta' informazzjoni għandu jipprovdi l-informazzjoni li ġejja: l-Istati Membri konċernati; ir-rotta konċernata; il-perijodu ta' validità tal-kuntratt; l-indirizz komplut fejn it-test tas-sejħa għall-offerti u kwalunkwe informazzjoni rilevanti u/jew dokumentazzjoni marbuta mal-offerta pubblika u mal-obbligu ta' servizz pubbliku għandhom ikunu disponibbli mingħajr dewmien u bla ħlas mill-Istat Membru konċernat; l-iskadenza għall-preżentazzjoni tal-offerti. L-Istat(i) Membri konċernati għandhom jikkomunikaw mingħar dewmien u bla ħlas kull tagħrif u dokumenti rilevanti mitluba minn xi parti interessata fl-offerta pubblika. L-għażla minn fost l-offerti għandha ssir kemm jista' jkun malajr filwaqt li jitqiesu l-adegwatezza tas-servizz, inklużi l-prezzijiet u l-kundizzjonijiet li jistgħu jiġu kkwotati lill-utenti, u l-ispiża tal-kumpens meħtieġ mill-Istat(i) Membru/i konċernat(i), jekk ikun hemm. L-Istati Membri konċernati jistgħu jikkumpensaw lil trasportatur tal-ajru, li jkun magħżul skont il-paragrafu 7, talli jaderixxi mal-istandards meħtieġa minn obbligu ta' servizz pubbliku impost taħt l-Artikolu 16. Dak il-kumpens m'għandux jisboq l-ammont meħtieġ biex ikopri l-ispejjeż netti mġarrba fil-qadi ta' kull obbligu ta' servizz pubbliku, filwaqt li jitqies id-dħul relatat miegħu miżmum mit-trasportatur tal-ajru u qliegħ raġonevoli. Il-Kummissjoni għandha tiġi infurmata bil-miktub u mingħajr dewmien dwar ir-riżultati tal-offerta pubblika u dwar l-għażla mill-Istat Membru u għandha tiġi inkluża l-informazzjoni li ġejja. in-numri, l-ismijiet u informazzjoni korporattiva tal-offerenti; il-kumpens mitlub fl-offerti; l-isem tal-offerent li ntgħażel. Fuq talba ta' Stat Membru jew fuq inizjattiva tagħha stess, il-Kummissjoni tista' titlob lill-Istati Membri jikkomunikaw, fi żmien xahar, id-dokumenti kollha rilevanti marbuta mal-għażla ta' trasportatur tal-ajru għat-twettiq ta' obbligu ta' servizz pubbliku. Fil-każ li d-dokumenti mitluba ma jiġux komunikati qabel l-iskadenza, il-Kummissjoni tista' tiddeċiedi li tissospendi s-sejħa għall-offerti skont il-proċedura msemmija fl-Artikolu 25(2). L-Istati Membri għandhom jieħdu kull miżura meħtieġa biex jiżguraw li kull deċiżjoni meħuda taħt l-Artikoli 16 u 17 tkun tista' tiġi riveduta b'mod effettiv u, b'mod partikolari, malajr kemm jista' jkun fuq il-bażi li tali deċiżjoni kisret il-liġi Komunitarja jew ir-regoli nazzjonali li jimplimentaw il-liġi Komunitarja. B'mod partikolari, fuq talba ta' Stat Membru jew fuq inizjattiva tagħha stess, il-Kummissjoni tista' titlob lill-Istati Membri jikkomunikaw, fi żmien xahrejn: dokument li jiġġustifika l-ħtieġa tal-obbligu ta' servizz pubbliku u l-konformità tiegħu mal-kriterji msemmija fl-Artikolu 16; analiżi tal-ekonomija tar-reġjun; analiżi tal-proporzjonalità bejn l-obbligazzjonijiet li jkunu qed jiġu kkunsidrati u l-għanijiet ta' żvilupp ekonomiku; analiżi tas-servizz tal-ajru eżistenti, jekk ikun hemm, u ta' modi oħra ta' trasport disponibbli li jistgħu jitqiesu bħala sostituti għall-impożizzjoni maħsuba. Fuq talba ta' Stat Membru li jikkonsidra li l-iżvilupp ta' rotta ikun qiegħed ikun jiġi indebitament ristrett mit-termini tal-Artikoli 16 u 17, jew fuq l-inizjattiva tagħha stess, il-Kummissjoni għandha tagħmel investigazzjoni u, fi żmien sitt xhur minn meta tirċievi t-talba u skont il-proċedura msemmija fl-Artikolu 25(2), għandha tieħu deċiżjoni abbażi tal-fatturi kollha rilevanti dwar jekk l-Artikoli 16 u 17 għandhomx jibqgħu japplikaw għar-rigward tar-rotta konċernata. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32016M7746. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8503. Il-EUR-Lex hu l-aċċess fuq l-internet għal-liġi Ewropea. IL-KUNSILL TAL-UNJONI EWROPEA, Wara li kkunsidra n-nomina ppreżentata mill-Gvern Ungeriż, Konsegwentement għar-riżenja tas-Sur Lázló ODROBINA, sar disponibbli siġġu ta' membru fuq il-Bord Governattiv taċ-Ċentru għall-Ungerija fil-kategorija tar-Rappreżentanti tal-Gvern. Jinħtieġ li l-membri tal-Bord Governattiv taċ-Ċentru msemmi hawn fuq jinħatru għall-bqija tal-mandat attwali, li jiskadi fis-17 ta' Settembru 2018, IDDEĊIEDA KIF ĠEJ: Il-persuna li ġejja hija b'dan maħtura membru tal-Bord Governattiv taċ-Ċentru Ewropew għall-Iżvilupp ta' Taħriġ Professjonali għall-bqija tal-mandat, li jiskadi fis-17 ta' Settembru 2018: Magħmul fil-Lussemburgu, it-8 ta' Ġunju 2017. IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Spanja ressqet applikazzjoni għal emenda fl-ispeċifikazzjoni tad-denominazzjoni "Almansa" skont l-Artikolu 105 tar-Regolament (UE) Nru 1308/2013. Il-Kummissjoni eżaminat l-applikazzjoni u sabet li l-kundizzjonijiet stabbiliti fl-Artikoli 93 sa 96, fl-Artikolu 97(1) u fl-Artikoli 100, 101 u 102 tar-Regolament (UE) Nru 1308/2013, huma ssodisfati. IDDEĊIEDIET KIF ĠEJ: L-applikazzjoni għal emenda fl-ispeċifikazzjoni tad-denominazzjoni "Almansa" (DOP) skont l-Artikolu 105 tar-Regolament (UE) Nru 1308/2013, hija stabbilita fl-Anness ta' din id-Deċiżjoni. Magħmul fi Brussell, il-15 ta' Ġunju 2017. L-Artikolu 105 tar-Regolament (UE) Nru 1308/2013 – Emenda mhux minuri L-emendi huma dovuti għall-bidliet li seħħew fis-suq tal-inbid billi l-konsumatur qed jitlob dejjem aktar inbejjed b'kontenut baxx ta' alkoħol u nbejjed ta' varjetajiet ġodda viniferi li huma adattati bl-aħjar mod għall-ħamrija u għall-klima tagħna. Barra minn hekk, hija speċifikata l-qawwa alkoħolika miksuba minn inbid abjad, rożè, aħmar inqas immaturat u aħmar "roble" għall-inbid nofsu misjur, ħelu mezzan u ħelu, b'grad ta' alkoħol minimu ta' 9 % għal dan it-tip ta' inbid. Minħabba d-domanda u l-kompetizzjoni tas-suq, id-denominazzjoni ta' oriġini Almansa tqiegħed għall-kummerċjalizzazzjoni l-inbejjed frizzanti ta' kwalità li huma mmirati għal suq ġdid u li jkomplu jippromwovu d-denominazzjoni ta' oriġini Almansa. Għalhekk, f'dan ir-rigward, qed jiġu stabbiliti l-parametri li għandhom jiġu osservati għall-inbejjed frizzanti ta' kwalità bid-denominazzjoni ta' oriġini Almansa. Għall-inbid abjad inqas immaturat, l-inbid aħmar inqas immaturat, l-inbid abjad iffermentat fil-btieti u l-inbid abjad "Crianza", tiġi eliminata l-pressjoni massima tal-ippressar, filwaqt li jinżamm kostanti r-rendiment massimu tal-ħsad. Ir-rendiment tal-ħsad huwa r-rendiment mkejjel u fuq il-bażi ta' dan jiġi ddeterminat sa liema limitu tal-pressjoni għandu jsir l-ippressar. Fir-rigward tal-inbid rożè inqas immaturat, huwa eliminat il-limitu dwar il-perjodu taż-żmien tal-maċerazzjoni għaliex, għall-produzzjoni tal-inbid, ma huwiex possibbli li jiġi stabbilit il-perjodu minimu u massimu ta' maċerazzjoni peress li dan jiddependi mill-grad ta' maturazzjoni tal-għeneb, mit-temperatura tal-most matul il-proċess ta' maċerazzjoni u l-varjetà tal-għenba. B'hekk jiġi evitat li l-inbejjed rożè jkollhom kulur wisq skur u tannin wisq qawwi, billi meta jkunu daqshekk robusti jkun diffiċli li jiġu kkumerċjalizzati. Qed jiżdied paragrafu ġdid, għall-inbejjed frizzanti ta' kwalità, li jispeċifika li l-inbejjed frizzanti aromatiċi ta' kwalità għandhom jadattaw għar-rekwiżiti stabbiliti fil-punt C tal-Anness II tar-Regolament (KE) Nru 606/2009. Għal dawn l-inbejjed, id-denominazzjoni ta' oriġini Almansa se tiġi deskritta. Barra minn hekk, se jkun possibbli li jiġi indikat it-tip ta' fermentazzjoni skont id-dispożizzjonijiet tal-Artikolu 66(4) tar-Regolament tal-Kummissjoni (KE) Nru 607/2009. F'dan il-paragrafu, qed jintalab li jiġi emendat il-mod kif issir id-delimitazzjoni taż-żona ġeografika permezz tad-definizzjoni abbażi tal-muniċipalitajiet, billi bħalissa hija ddefinita bil-poligoni katastali. Mill-1975 (Id-Digriet Nru 16414 tad-19 ta' Mejju 1975 li jirregola d-denominazzjoni ta' oriġini Almansa u l-kunsill regolatorju tagħha) sal-2006 (Id-Digriet Nru 1.2.2006 tal-Consejería de Agricultura, li jistabbilixxi l-istandards ta' produzzjoni u karatteristiċi oħra jew l-ispeċifikazzjonijiet tekniċi ta' nbejjed bid-denominazzjoni ta' oriġini Almansa), iż-żona ġeografika kienet definita bil-muniċipalitajiet; fl-2006, kien ġie emendat l-istandard tal-produzzjoni ta' dawn l-inbejjed u ż-żona ġeografika ddefinita bil-poligoni katastali. Id-definizzjoni attwali taż-żona ġeografika kienet ġiet determinata abbażi taż-żoni mħawla bid-dwieli. Din mihiex żona ġeografika sħiħa, u tinkludi gżejjer bejn il-poligoni katastali indikati fl-istandard tal-produzzjoni, u ma tikkorrispondix maż-żona tal-produzzjoni storika tad-D.O. Almansa, billi ż-żoni mhux inklużi jirrispettaw il-kundizzjonijiet ta' produzzjoni tal-ĠU Almansa u dawn għalhekk jenħtieġ li jiġu inklużi fl-ispeċifikazzjonijiet tad-denominazzjoni wkoll. L-emenda ppreżentata tevita żbalji fil-futur dovuti għat-tqassim mill-ġdid tal-art u għat-tibdil fin-nomenklatura/numerazzjoni tal-poligoni katastali fir-reġistru. Għalhekk qed jintalab li d-definizzjoni taż-żona ġeografika tad-denominazzjoni ta' oriġini Almansa tinkludi l-ħbula tal-art u l-għelieqi tad-dwieli li jinsabu fil-muniċipalitajiet li ġejjin: iż-żona tal-muniċipalità ta' Chinchilla tikkorrispondi għad-distrett tagħha ta' Villar de Chinchilla, iddefinita bit-triq AB-402, (li twassal minn Horna Venta għal Alhama), li tmiss minn naħa mal-muniċipalitajiet Pétrola u Corral Rubio u, min-naħa l-oħra, mal-muniċipalitajiet ta' Bonete Higueruela u Hoya Gonzalo. Dawn il-muniċipalitajiet kollha jirrappreżentaw żona omoġena fejn il-kundizzjonijiet pedoloġiċi u klimatiċi huma komparabbli u għandhom il-karatteristiċi meħtieġa fl-ispeċifikazzjonijiet tad-denominazzjoni ta' oriġini Almansa, kif kienet tinsab fl-istandard tal-produzzjoni ta' dawn l-inbejjed qabel l-2006. Dawn jinkludu varjetà ta' għeneb iswed "Pinot Noir" (bħala varjetà sekondarja) billi din ilha mħawla fiż-żona ġeografika mill-2000 u tiffaċilita l-produzzjoni ta' nbejjed ta' kwalità meħtieġa mid-DO Almansa. Dan il-paragrafu jiċċara r-rabtiet eżistenti maż-żona ġeografika fir-rigward tal-inbejjed frizzanti ta' kwalità. Il-kundizzjonijiet lokali pedoklimatiċi, il-pożizzjoni taż-żona, l-esperjenza tal-vitikultivaturi bħala produtturi tal-inbid u l-varjetajiet tad-denominazzjoni ta' oriġini joħolqu l-kundizzjonijiet propizji li jippermettu l-produzzjoni ta' għeneb li għandhom il-kwalità meħtieġa għad-denominazzjoni ta' oriġini użati fil-preparazzjoni ta' nbejjed frizzanti ta' kwalità. Qed jiġi indikat l-isem u l-indirizz tal-awtoritajiet tal-kontroll fil-kariga mill-preżentazzjoni tal-applikazzjoni sal-emenda u nżamm il-link tal-Internet fejn hu possibbli li wieħed jara d-dejta aġġornata tal-awtoritajiet tal-kontroll tad-DOP Almansa. DOP - Denominazzjoni ta' oriġini protetta Inbid frizzanti ta' kwalità L-inbejjed bojod huma ħfief, ta' qawwa alkoħolika medja, tal-lewn isfar mitfi u moderatament aromatiċi. L-inbejjed rożè għandhom lewn li jvarja bejn ir-roża tal-frawli u r-roża tal-lampun. Huma friski, ħfief, u b'aċidità medja. Fil-palat, iħallu togħma friska tal-frott. Karatteristiċi analitiċi ġenerali Għal dak li jirrigwarda l-apparenza u l-fwieħa tagħhom, jixbhu l-inbid misjur tal-istess varjetà. It-togħma tagħhom, hija bbilanċjata f'dak li jirrigwarda l-qawwa alkoħolika, l-aċidità u l-kontenut ta' zokkor residwu. Karatteristiċi analitiċi ġenerali: Għal dak li jirrigwarda d-dehra tiegħu, huwa nadif u jleqq, ta' lewn isfar kulur it-tiben u/jew b'tonalitajiet dehbin. Ir-riħa tiegħu għandha aromi primarji flimkien ma' aromi terzjarji ta' xiwi ġejjin minn ġol-bettija. Intensità minn medja sa għolja. Fil-palat, huwa bbilanċjat, ħelu, u jħalli togħma ta' frott u bi ħjiel tal-injam tas-siġar. Karatteristiċi analitiċi ġenerali: L-inbejjed ħomor għandhom kulur qawwi u jleqq, bi sfumaturi vjola/tal-granata u/jew vjola skur. L-aċidità eċċellenti tagħhom tippermetti l-maturazzjoni u l-konservazzjoni fit-tul. L-inbejjed għandhom aroma u kulur qawwijin ħafna, u jippreżentaw kombinazzjoni tabilħaqq tajba ta' intensità medja. Dawn l-inbejjed huma karatterizzati minn konsistenza qawwija, b'kulur rikk. Huma wkoll ibbilanċjati u b'karattru kemmxejn tanniku. Dawk li jinħażnu fil-btieti tal-ballut għandhom persistenza medja u togħma retronażali bi ħjiel tax-xiwi. Karatteristiċi analitiċi ġenerali: Għal dak li jirrigwarda l-apparenza u l-fwieħa tagħhom, jixbhu l-inbid misjur tal-istess varjetà. It-togħma tagħhom, hija bbilanċjata f'dak li jirrigwarda l-qawwa alkoħolika, l-aċidità u l-kontenut ta' zokkor residwu. Karatteristiċi analitiċi ġenerali: Ta' lewn aħmar taċ-ċirasa jew tar-rubini, bil-possibbiltà ta' tonalitajiet tat-terrakotta. Il-kulur huwa moderatment intens jew medju. Kombinazzjoni tabilħaqq tajba ta' aromi tal-frott u tal-bettija jew togħmiet ta' ħwawar. Intensità bejn moderatament għolja jew għolja. Inbid strutturat b'tanniċità medja li jħalli togħma armonjuża u persistenti. *Aċidità volatili massima: 15 meq/l għal inbejjed maturati. Karatteristiċi analitiċi ġenerali: Bżieżaq fini u persistenti, għall-inbejjed bojod b'tonalitajiet li jvarjaw minn pallidi għal dehbin u brillanti, għall-inbejjed rożè b'tonalitajiet minn roża għal terrakotta. Aromi nodfa u tal-frott; fl-inbejjed tar-riżerva, l-aromi huma intensi. Fil-palat, huma bbilanċjati u jħallu togħma friska. Karatteristiċi analitiċi ġenerali: Metodi enoloġiċi speċifiċi Il-proċess ta' fermentazzjoni alkoħolika għandu jsir sakemm iz-zokkor li jiffermenta jispiċċa kompletament; it-temperatura xierqa għall-kisba tal-aromi primarji karatteristiċi m'għandhiex taqbeż 20 °C għall-inbejjed bojod, 25 °C għall-inbejjed rożè u 28 °C għall-inbejjed ħomor. Il-fermentazzjoni tista' tiġi interrotta sabiex jiġi kkonservat iz-zokkor residwu, jew inkella, għall-inbid misjur, permezz ta' taħlil bil-most ikkonċentrat u msaffi li jkun ġej miż-żona tal-produzzjoni. L-inbejjed jistgħu jgħaddu minn perjodu ta' maturazzjoni. Għall-inbejjed "Crianza", "Reserva" u "Gran reserva", dan il-perjodu huwa rispettivament 18-il xahar, 24 xahar u 36 xahar. Il-btieti huma tal-injam tal-ballut, b'kapaċità ta' 330 litri. L-inbejjed frizzanti aromatiċi ta' kwalità għandhom jiġu adattati għar-rekwiżiti tal-Anness II tar-Regolament (KE) Nru 606/2009. Varjetajiet ta' nbid abjad minn dwieli mħarrġa f'forma ta' sġajriet 7 860 kg ta' għeneb għal kull ettaru Varjetajiet ta' nbid abjad minn dwieli mħarrġa f'forma ta' sġajriet 55 ettolitru għal kull ettaru Varjetajiet ta' nbid aħmar minn dwieli mħarrġa f'forma ta' sġajriet 6 430 kg ta' għeneb għal kull ettaru Varjetajiet ta' nbid aħmar minn dwieli mħarrġa f'forma ta' sġajriet 45 ettolitru għal kull ettaru Varjetajiet ta' nbid abjad minn dwieli mħarrġa f'espaliers 11 430 kilogramma ta' għeneb għal kull ettaru Varjetajiet ta' nbid abjad minn dwieli mħarrġa f'espaliers 80 ettolitru għal kull ettaru Varjetajiet ta' nbid aħmar minn dwieli mħarrġa f'espaliers 10 000 kg ta' għeneb għal kull ettaru Varjetajiet ta' nbid aħmar minn dwieli mħarrġa f'espaliers 70 ettolitru għal kull ettaru Din tinkludi l-ħbula tal-art u żoni u għelieqi tad-dwieli li jinsabu fil-muniċipalitajiet li ġejjin: Almansa, Alpera, Bonete, Corral Rubio, Higuereula, Hoya Gonzalo, Pétrola u Chinchilla, żona ddefinitabit-triq AB-402, (li twassal minn Horna għal Venta Alhama), li tmiss minn naħa mal-muniċipalitajiet Pétrola u Corral Rubio u min-naħa l-oħra, mal-muniċipalitajiet, Bonete, Higueruela u Hoya Gonzalo. Informazzjoni dettaljata dwar iż-żona ġeografika (fatturi naturali u umani) Iż-żona ġeografika li tinkludi d-denominazzjoni ta' oriġini Almansa hija pjanura għolja li fil-Lvant tmiss mal-kuritur ta' Almansa, dak li qabel kien ir-Renju ta' Valencia. Għal sekli sħaħ din iż-żona kienet tikkostitwixxi l-passaġġ li jgħaddi mill-artijiet ta' Levante lejn Castille. Il-fattur l-aktar prominenti li jiddistingwi t-territorju tad-denominazzjoni ta' oriġini Almansa, imqabbel mal-artijiet tal-Levante huwa d-differenza fl-altitudni, li tvarja minn 400 m (fil-belt ġara ta' Fuente La Higuera) sa 700 m (f'Almansa) 'il fuq mill-levell tal-baħar, għalkemm iż-żewġt ibliet jinsabu biss 15-il km 'l bogħod minn xulxin. Il-klima hija kontinentali estrema, bi xtiewi kesħin u xotti ħafna li jalternaw ma sjuf sħan ħafna. Il-preċipitazzjoni hija kkonċentrata fir-rebbiegħa u lejn tmiem is-sajf, u l-medja annwali tax-xita ma taqbiżx il-250 mm fis-sena. Il-ħamrija b'mod ġenerali għandha kontenut rikk ta' ġir u hija kkaratterizzata mill-alternanza bejn żoni bil-ġebel f'sottostrat ftit li xejn oħxon u żoni oħra aktar profondi u aktra imrammla. Ġeneralment l-artijiet mhumiex fertili ħafna, b'rendiment baxx għal kull ettaru. Il-muniċipalitajiet li jikkostitwixxu d-denominazzjoni ta' oriġini Almansa jinsabu kollha fi ħdan il-provinċja ta' Albacete. Hija żona ferm rurali u l-akbar belt ta' aggolomerazzjoni urbana tagħha hija Almansa nnifisha b'26 000 abitant, u billi l-agrikoltura hija r-riżorsa ewlenija tar-reġjun, id-denominazzjoni ta' oriġini Almansa nħolqot fl-1966. Informazzjoni dwar il-kwalità jew il-karatteristiċi tal-inbid dovuti essenzjalment jew esklussivament għall-ambjent ġeografiku partikolari. Il-klima kontinentali semiarida taż-żona ta' produzzjoni tad-denominazzjoni ta' orġini Almansa, flimkien ma' ħamrija relattivament infertili, tiffaċilita l-awtokontroll tal-produzzjoni tad-dwieli, bil-valur medju għal kull ettaru ta'4 500 kg. Dan ir-rendiment baxx għal kull unità jżid il-konċentrazzjoni tal-kulur, il-konċentrazzjoni tat-tannini u r-rikkezza aromatika tal-inbejjed ħomor. Matul il-fażi tal-maturazzjoni, l-elevazzjoni 'l fuq mil-livell tal-baħar, tippermetti inverżjoni termika qawwija billejl. Dan il-fenomenu jippromwovi l-produzzjoni ta' nbejjed ta' kwalità għolja. Ir-rabta bejn il-karatteristiċi taż-żona ġeografika u l-kwalità tal-inbid Iż-żona tal-produzzjoni tad-denominazzjoni ta' orġini Almansa tinsab f'reġjun ta' tranżizzjoni, id-dwieli jinsabu fuq artijiet baxxi, ikkaratterizzati minn ħamrija permeabbli, b'kontenut għoli ta' ġir u bi ftit nutrijenti; barra minn hekk, il-medja annwali ta' xita hija baxxa, u ma taqbiżx il-250 mm fis-sena. Ftit xita, il-permeabbiltà tal-ħamrija u r-rendiment baxx jippermettu l-produzzjoni ta' nbejjed li għandhom aroma u kulur qawwijin ħafna. Informazzjoni dettaljata dwar iż-żona ġeografika (fatturi naturali u umani) Il-klima estrema, ikkaratterizzata minn xtiewi kesħin ħafna u minn sjuf xotti u sħan ħafna fiż-żona tal-produzzjoni, kif ukoll mill-altitudni medja, mill-ħamrija rikka u mit-tradizzjoni tat-tkabbir tal-għeneb tad-denominazzjoni ta' oriġini Almansa jikkostitwixxu l-kundizzjonijiet propizji għall-produzzjoni ta' għeneb bil-kwalità meħtieġa u l-kundizzjonijiet ideali għat-tħejjija ta' nbejjed frizzanti ta' kwalità. Informazzjoni dwar il-kwalità jew il-karatteristiċi tal-inbid dovuti essenzjalment jew esklussivament għall-ambjent ġeografiku partikolari. In-nuqqas ta' preċipitazzjoni u l-ħamrija ftit li xejn fertili jagħtu rendiment baxx ta' għeneb għal kull ettaru, u għalhekk l-inbejjed frizzanti ta' kwalità bid-denominazzjoni ta' oriġini Almansa għandhom konsistenza qawwija u bbilanċjata, u jkun fihom il-bżieżaq fini u persistenti. Rabta bejn il-karatteristiċi taż-żona ġeografika u l-kwalità tal-inbid. It-temperaturi estremi u r-rikkezza tal-ħamrija tal-ġir jippermettu l-kultivazzjoni tal-varjetajiet li jagħtu lill-inbejjed konsistenza qawwija u bbilanċjata; bl-istess mod, in-nixfa, ir-rendiment baxx u d-dawl tax-xemx flimkien mal-qawwa alkoħolika naturali jippermettu l-produzzjoni ta' nbid frizzanti ta' kwalità bi klassifikazzjonijiet alkoħoliċi definiti. Fil-leġiżlazzjoni nazzjonali Tip ta' kundizzjoni supplementari: Dispożizzjonijiet addizzjonali dwar it-tikkettar Deskrizzjoni tal-kundizzjoni: Biex jintuża l-isem ta' varjetà ta' dielja speċifika u unika, jeħtieġ li tal-anqas 86 % mill-għeneb ikun ġej minn din il-varjetà u li dan jitniżżel fir-reġistri tal-inbejjed. IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Spanja ressqet applikazzjoni għal emenda fl-ispeċifikazzjoni tad-denominazzjoni "Méntrida", skont l-Artikolu 105 tar-Regolament (UE) Nru 1308/2013. Il-Kummissjoni eżaminat din l-applikazzjoni u sabet li l-kundizzjonijiet previsti fl-Artikoli 93 sa 96, fl-Artikolu 97(1), kif ukoll fl-Artikoli 100, 101 u 102 tar-Regolament (UE) Nru 1308/2013, huma ssodisfati. IDDEĊIEDIET KIF ĠEJ: L-applikazzjoni għal emenda fl-ispeċifikazzjoni tad-denominazzjoni "Méntrida" (DOP) skont l-Artikolu 105 tar-Regolament (UE) Nru 1308/2013, tinsab fl-Anness ta' din id-Deċiżjoni. Magħmul fi Brussell, is-16 ta' Ġunju 2017. Artikolu 105 - Emenda mhux minuri Minħabba d-domanda fis-swieq u tal-konsumaturi bħalissa, jinħtieġ li jiġi inkluż l-inbid frizzanti abjad, rosé u aħmar fl-ispeċifikazzjoni, sabiex: Parti mill-produzzjoni tiġi diretta lejn tip ta' suq li huwa inqas saturat b'dan it-tip ta' prodotti. Qed tiġi osservata żieda fil-bejgħ ta' dawn il-prodotti u nikkunsidraw li dan huwa l-mument opportun biex dawn jiġu protetti permezz ta' standards ta' kwalità differenzjata. Is-swieq internazzjonali jeħtieġu dejjem iktar diversifikazzjoni tal-prodotti u li dawn jissodisfaw il-ħtiġijiet tal-konsumatur. Jekk ma niddiversifikawx, ma nkunux kompetittivi u, għalhekk, ġie deċiż li titwessa' r-rappreżentanza tal-prodotti fi ħdan il-firxa u l-prezzijiet kollha, l-aktar ta' dawk li huma intenzjonati għall-esportazzjoni. Qed jiġu stabbiliti prattiki enoloġiċi speċifiċi ġodda għall-"inbid frizzanti", it-tip il-ġdid ta' prodott tal-inbid. Dawn il-muniċipalitajiet hemm bżonn li jiġu aġġornati minħabba li fil-bidu ma kellhomx il-pjantaġġjuni tad-dwieli u allura ma ġewx inkorporati fl-istandards tal-produzzjoni stabbiliti tal-bidu nett. Xi wħud minn dawn il-muniċipalitajiet kienu diġà ssemmew fiż-żona ta' produzzjoni definita fir-Regolamenti tad-denominazzjoni ta' oriġini ppubblikati fl-1966, l-1976 u l-1992 u dawn is-17-il muniċipalità ġeografikament jinsabu fiż-żona ta' produzzjoni definita u għandhom fruntieri komuni. Bħalissa hemm pjantaġġjuni tad-dwieli ta' varjetajiet awtoktoni taż-żona, awtorizzati fl-ispeċifikazzjoni tad-DOP Méntrida u, kif intwera għal dawn il-muniċipalitajiet kollha, kemm il-ħamrija u kif ukoll il-klima tagħhom huma simili għal dawk tal-muniċipalitajiet li jinsabu fiż-żona; għalhekk, jista' jiġi kkunsidrat li l-muniċipalitajiet imsemmija jagħmlu parti miż-żona ta' produzzjoni tad-DOP Méntrida. Il-karatteristiċi tal-ħamrija, il-klima u l-varjetajiet ta' dawn il-muniċipalitajiet li jeħtieġ li jiġu aġġornati, huma simili għal dawk li diġà jikkostitwixxu ż-żona ta' produzzjoni ta' din id-denominazzjoni tal-oriġini. Qed tiġi stabbilita rabta ġdida għall-"inbid frizzanti", it-tip il-ġdid ta' prodott tal-inbid. L-isem u l-indirizz tal-awtoritajiet ta' kontroll kompetenti meta ġiet ippreżentata l-applikazzjoni għall-emenda huma indikati kif ukoll il-ħolqa għas-sit web biex wieħed ikun jaf min huma l-awtoritajiet ta' kontroll aġġornati tad-DOP Méntrida. DOP — Denominazzjoni ta' oriġini protetta Inbid frizzanti L-inbejjed bojod huma ta' lewn isfar pallidu/lewn it-tiben, possibbilment bi sfumaturi ħadranin (matul l-ewwel xhur u li wara jisparixxu), bi lwien dehbin sottili skont il-varjetà u, jekk ikun il-każ, iż-żmien li jieħdu biex jimmaturaw fil-bettija. L'aromi huma nodfa u ta'intensità medja jew qawwija. L'aromi tal-frott huma enfasizzati b'noti ta' fjuri friski jew erbaċej. L-aromi dominanti fl-inbid abjad "Roble" jfakkru fil-pastiċċerija bil-krema u kemmxejn fit-togħma ta' xiwi. Għandhom togħma tajba u aromatika. Id-diossidu tal-kubrit totali: se jiġi adattat għad-dispożizzjonijiet tal-Anness I B tar-Regolament tal-Kummissjoni (KE) Nru 606/2009 Karatteristiċi analitiċi ġenerali: Fażijiet viżivi u olfattivi simili għal dawk ta' nbejjed mhux misjura tal-istess varjetà. Il-fażi gustattiva: inbid bbilanċjat meta wieħed iqis il-qawwa alkoħolika, l-aċidità u l-kontenut taz-zokkor residwu. Id-diossidu tal-kubrit totali: se jiġi adattat għad-dispożizzjonijiet tal-Anness I B tar-Regolament tal-Kummissjoni (KE) Nru 606/2009. Karatteristiċi analitiċi ġenerali: Lewn il-frawli jgħajjat u jleqq, b'riflessi ħomor kardinali meta jkun għadu ma mmaturax. Aroma qawwija, li tfakkar fil-frawli, fil-lampun, fil-frott artab u/jew fil-petali tal-ward. Frisk u b'togħma ta' frott (frott artab, frawli, lampun), tajba u qawwija. Inbejjed ikkummerċjalizzati mingħajr filtrazzjoni jew stabilizzazzjoni fil-fażi viżwali huma ddefiniti bħala "daqsxejn imdardra jew opaka", filwaqt li fil-fażi tad-dewqan, it-togħma tagħhom tista' tkun aktar densa u rikka. Qawwa alkoħolika reali minima għal inbejjed mhux misjura: 11,5 % vol. Id-diossidu tal-kubrit totali: se jiġi adattat għad-dispożizzjonijiet tal-Anness I B tar-Regolament tal-Kummissjoni (KE) Nru 606/2009. Karatteristiċi analitiċi ġenerali: Titrazzjoni għolja. Lewn iċ-ċirasa, granata skura jew aħmar amarena, bi sfumaturi vjola jleqqu fit-tarf jew aħmar tar-rubini li jkanġi fl-aħmar taċ-ċirasa, imtektek bl-oranġjo u t-terrakotta. B'togħma ta' frott (tut, ribes), jew bi ħjiel ta' fjuri, xi minn daqqiet imħawra jew tal-bosk. Inbid b'togħma tajba u aromatiku, bit-tannini integrati sew. Sakemm jinżamm ġol-bettija tal-ballut, għandu togħma qawwija għall-palat; għandu struttura u palat tajbin, u jħalli togħmiet qawwija ta' frott u ħjiel tal-imsaġar li huma karatteristiċi tal-injam. Iħalli wkoll togħma kemxejn morra, li ddum u intensa. * Aċidità volatili li possibbilment teċċedi l-1 meq/l għal kull grad ta' alkoħol ogħla minn 11 % vol. u kull sena tal-maturazzjoni sa massimu ta' 16,6 meq/l. * Id-diossidu tal-kubrit: 200 mg/l meta z-zokkor ikun > 5 g/l. Karatteristiċi analitiċi ġenerali: Fażijiet viżivi u olfattivi simili għal dawk ta' nbejjed mhux misjura tal-istess varjetà. Il-fażi gustattiva: inbid bbilanċjat meta mqabbel mal-qawwa alkoħolika, l-aċidità u l-kontenut taz-zokkor residwu. Id-diossidu tal-kubrit totali: se jiġi adattat għad-dispożizzjonijiet tal-Anness I B tar-Regolament tal-Kummissjoni (KE) Nru 606/2009 Karatteristiċi analitiċi ġenerali: Bżieżaq fini persistenti. B'togħmiet ta' frott u nodfa. L-inbid "Reserva" fih togħmiet qawwija. Huwa nbid ibbilanċjat fil-ħalq, u bi struttura faċli għall-palat. L-inbejjed bojod għandhom ħjiel pallidi tad-deheb li huma mdehbin fil-każ tal-inbejjed "Reserva". L-inbejjed rosé għandhom tonalitajiet roża li jfakkruk fil-petali tal-ward u fit-terrakotta fil-każ tal-inbejjed "Reserva". L-inbejjed ħomor għandhom tonalitajiet vjola u brillanti u t-tonalitajiet tal-bosk fl-inbejjed "Reserva". Karatteristiċi analitiċi ġenerali: Fl-inbejjed il-bojod, il-mosti, ħielsa mill-partijiet solidi tal-għanqud, jiffermentaw f'temperaturi inferjuri għal 20 °C. Għall-inbejjed il-ħomor, it-tul minimu tal-maċerazzjoni tal-most bil-ġilda huwa ta' 48 siegħa. Għall-inbejjed li jeħtieġu l-maturazzjoni, il-fermentazzjoni alkoħolika titwettaq f'temperatura li ma teċċedix it-30 °C. Matul il-proċess ta' maturazzjoni, jiġu maħżuna fi btieti tal-ballut ta' kapaċità massima ta' 330 litru. Pjanti miżbura f'forma ta' kalċi 7 150 kg għeneb għal kull ettaru Pjanti miżbura f'forma ta' kalċi 50 hl għal kull ettaru Pjanti miżbura fuq kannizzati 12 850 kg ta' għeneb għal kull ettaru Pjanti miżbura fuq kannizzati 90 hl għal kull ettaru Minħabba l-klima kontinentali estrema, ikkaratterizzata minn xtiewi twal u kesħin, sjuf sħan u ftit li xejn xita, kif ukoll il-ħamrija ramlija, aċida u b'kontenut fqir ta' ġir, l-inbejjed prodotti għandhom qawwa alkoħolika għolja u kontenut għoli ta' estratt niexef u fl-istess ħin huma rikki, qawwijin fil-palat u sħan. L-ambjent ġeografiku jippermetti l-kultivazzjoni tal-varjetajiet indikati fil-punt 6 ta' dawn l-ispeċifikazzjonijiet, varjetajiet li jikkontribwixxu għat-togħma bnina u bbilanċjata tal-inbejjed. Bl-istess mod, in-nixfa u s-sigħat twal ta' xemx jipproduċu qawwa alkoħolika naturali li tippermetti l-produzzjoni ta' nbejjed b'qawwiet alkoħoliċi definiti. L-inbejjed msemmija fil-punt preċedenti jintużaw bħala l-inbid ta' bażi għall-produzzjoni ta' nbejjed frizzanti. Għaldaqstant, l-indikazzjonijiet li jinsabu f'dak il-paragrafu huma applikabbli wkoll għal dawn l-inbejjed. Tip ta' kundizzjoni ulterjuri: — Deskrizzjoni tal-kundizzjoni: — L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8505 — NN Group/ATP/Hotel, fl-indirizz li ġej: L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8508 — Engie/CDC/Solairecorsica 1-2-3, f'dan l-indirizz: L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8495 — Cummins/Eaton Corporation/Eaton JV Business, fl-indirizz li jmiss: Din il-konċentrazzjoni proposta hija parti minn ftehim ta' xiri u ta' bejgħ ta' assi, li daħlu għalih bejniethom DuPont u FMC fl-31 ta' Marzu 2017, li jipprevedi l-akkwist minn FMC ta' ċerti attivitajiet ta' DuPont, skont l-impenji ta' divestiment li daħlu għalihom The Dow Chemical Company ("Dow") u DuPont fil-kuntest ta' proċedura ta' kontroll ta' konċentrazzjonijiet fir-rigward tal-konċentrazzjoni proposta ta' Dow u DuPont (il-Każ M.7932 Dow / DuPont). L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8435 — FMC/DuPont Divestment Business, f'dan l-indirizz: L-attivitajiet kummerċjali tal-impriżi kkonċernati huma: CPPIB: investiment tal-fondi tal-Canada Pension Plan u li huwa bbażat f'Toronto. CPPIB prinċipalment jinvestu fil-proprjetà immobbli, l-ekwitajiet pubbliċi, l-ekwitajiet privati, l-infrastruttura u fi strumenti b'introjtu fiss; BTPS: skema tal-pensjonijiet tax-xogħol stabbilita għall-benefiċċju tal-impjegati tal-BT Group plc. L-attivitajiet ta' BTPS jinkludu investiment fil-proprjetà immobbli u l-grupp usa tagħha huwa attiv fl-investiment tal-bonds u l-ekwità, kemm fir-Renju Unit u kemm barra l-pajjiż; Milton Park, li tinsab f'Didcot, Oxfordshire, tikkonsisti f'żona ta' proprjetà immobbli li testendi sa 302 acres. Hemm 92 binja b'250 okkupant, li jimpjegaw aktar minn 9 000 persuna. Milton Park bħalissa hija proprjetà tal-BTPS. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8526 — CPPIB/BTPS/Milton Park, f'dan l-indirizz: Is-Syndicat Interprofessionnel Régional du Bleu d'Auvergne huwa magħmul minn operaturi tad-DOP "Bleu d'Auvergne" (produtturi, kolletturi, proċessuri u speċjalisti tal-maturazzjoni) u għandu interess leġittimu li jressaq din l-applikazzjoni. Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Oħrajn: rabta, kontroll Emenda għall-Ispeċifikazzjoni tal-prodott ta' DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Emenda tal-Ispeċifikazzjoni ta' DOP jew IĠP irreġistrata li għaliha ma jkun ġie ppubblikat l-ebda dokument uniku (jew ekwivalenti) u li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Sabiex tingħata deskrizzjoni kompluta tal-prodott, huwa miżjud li l-"Blue d'Auvergne" huwa "manifatturat esklużivament" mill-ħalib tal-baqar "miżjud bit-tames" u li għandu konsistenza "mhux mgħaffġa, mhux imsajra, iffermentata u mielħa". "Dan il-ġobon jinsab f'żewġ formati: — il-formati kbar b'dijametru ta' madwar 20 cm, b'għoli minn 8 sa 10 cm, u b'piż minn 2 sa 3 kg; — il-formati żgħar b'dijametru ta' madwar 10,5 cm u piż ta' 350 g, 500 g jew kilogramma" hija sostitwita bis-sentenza: "Dan il-ġobon għandu l-forma ta' ċilindru ċatt b'dijametru li jvarja minn 19 cm sa 23 cm, għoli li jvarja minn 8 sa 11-il cm u b'piż li jvarja minn 2 sa 3 kg". Għalhekk, il-ġobon ta' format kbir biss (dijametru minn 19 sa 23 cm u għoli minn 8 sa 11-il cm) huwa kkunsidrat fid-denominazzjoni, billi l-ġobon ta' format żgħir ilu ma jiġi manifatturat għal diversi snin. Id-dijametru tal-ġobon huwa bejn valur minimu ta' 19-il cm u valur massimu ta' 23 cm, u dan huwa aktar preċiż mill-kliem "madwar 20 cm" li jinsab fl-ispeċifikazzjoni fis-seħħ. L-għoli massimu għandu jiżdied b'ċentimetru sabiex jiġu kkunsidrati l-prattiki identifikati. Il-kontenut ta' materja niexfa tal-prodott huwa stabbilit għal minimu ta' 51 % minflok 52 % u huwa miżjud li dan il-parametru huwa mogħti "wara tnixxif totali" għall-finijiet tal-kontroll. Din l-emenda tikkunsidra l-iżvilupp gradwali tal-prodott lejn konsistenza aktar kremuża. Paragun tal-osservazzjonijiet dwar it-togħma u tar-riżultat ta' estratt niexef juri korrelazzjoni pożittiva, fejn il-ġobniet bl-aħjar togħma spiss jikkorrispondu għall-ġobniet li l-estratti niexfa tagħhom huma l-aktar baxxi. "Il-ġobon jista' jiġi kummerċjalizzat biss taħt id-denominazzjoni ta' oriġini 'Bleu d'Auvergne' mit-28 jum wara d-data taż-żieda tat-tames." għandha tiżdied, u tissostitwixxi s-sentenza: "It-tul tal-maturazzjoni huwa mill-inqas erba' ġimgħat għall-ġobniet ta' aktar minn kilogramma u ta' mill-inqas ġimagħtejn għall-ġobniet li l-piż tagħhom huwa anqas minn kilogramma.", li tinsab taħt l-intestatura "Metodu ta' produzzjoni" tal-ispeċifikazzjoni fis-seħħ. It-tul tal-maturazzjoni tal-ġobniet għalhekk għandu jinbidel b'tul ta' żmien minimu qabel il-kummerċjalizzazzjoni ekwivalenti f'termini ta' tul minħabba l-introduzzjoni tal-possibilità ta' fażi ta' konservazzjoni wara l-fażi ta' maturazzjoni propja. Dan it-tul ta' żmien huwa espress bħala jiem minflok ġimgħat u huwa speċifikat li jingħadd mid-data taż-żieda tat-tames, skont it-tradizzjonijiet u sabiex jiġi ffaċilitat il-kontroll. Għandu jiżdied li "Il-'Bleu d'Auvergne' jista' jiġi kummerċjalizzat fil-forma ta' porzjonijiet fil-formati kollha.", billi l-prodott huwa mibjugħ l-aktar maqtugħ f'biċċiet. Billi d-deskrizzjoni tal-fażi ta' maturazzjoni ġiet kompluta permezz tad-distinzjoni bejn fażi ta' maturazzjoni fil-kantini f'temperatura ta' bejn 6 u 12 °C u possibilment fażi ta' konservazzjoni fil-kesħa bejn 0 u 6 °C, l-ewwel fażi li tindika l-istadji li jseħħu fiż-żona ġeografika għandha tiġi kompluta billi tissemma l-fażi ta' konservazzjoni tal-ġobniet sat-28 jum mid-data taż-żieda tat-tames. Id-delimitazzjoni taż-żona ġeografika għandha tinbidel. Iż-żona ġeografika għandha titnaqqas minn 1 158 sa 630 muniċipalità. Fil-fatt, hija ffokata mill-ġdid fuq il-plateau ta' Hercynia u l-kopertura vulkanika tagħha, filwaqt li l-baċini sedimentarji vasti u l-widien alluvjali kbar huma esklużi. Hija tiffavorixxi r-reġjuni agrikoli bil-mergħat, li l-prattiki tagħhom huma orjentati lejn il-ħaxix u li jibbenefikaw minn altitudni u ammont ta' xita favorevoli għal din il-produzzjoni. Fl-aħħar nett, hija inkluża fiż-żona tradizzjonali tal-"Bleu d'Auvergne" u tittraduċi ż-żamma ta' drawwiet attwali ta' proċessar u ġbir tal-ħalib għall-"Bleu d'Auvergne". Fiż-żoni esklużi miż-żona ġeografika, ma hemmx aktar ġbir tal-ħalib maħsub għall-produzzjoni tal-"Bleu d'Auvergne" jew għall-produzzjoni tal-"Bleu d'Auvergne" rikonoxxuti. Hija prevista dikjarazzjoni ta' identifikazzjoni tal-operaturi, filwaqt li ġiet sostitwita d-dikjarazzjoni tal-kompetenza. L-identifikazzjoni tal-operaturi hija prerekwiżit għall-approvazzjoni tagħhom, li tirrikonoxxi l-kompetenza tagħhom li jissodisfaw ir-rekwiżiti tal-ispeċifikazzjoni tal-indikazzjoni li jibbenefikaw minnha. Huma previsti wkoll dikjarazzjonijiet neċessarji għall-għarfien u s-sorveljanza tal-prodotti maħsuba li jiġu kummerċjalizzati b'denominazzjoni ta' oriġini. Il-lista tar-reġistrazzjonijiet li l-operaturi għandhom iwettqu hija kkompletata. Il-kjarifiki li saru għall-kundizzjonijiet ta' produzzjoni definiti mill-ispeċifikazzjoni fil-fatt jeħtieġu elementi ta' reġistrazzjoni supplimentari biex ikun jista' jsir il-kontroll tagħhom. Huma introdotti dispożizzjonijiet relatati mal-kundizzjonijiet ta' trobbija, il-ġestjoni u l-għalf tal-merħla li tipproduċi l-ħalib b'tali mod li jiġu rreġistrati l-prattiki tradizzjonali. Il-merħla li tipproduċi l-ħalib hija ddefinita. Din tikkonċerna "il-baqar tal-ħalib u l-erieħ ta' tiġdid tal-merħla kollha preżenti fl-impriża agrikola", waqt li huwa mifhum li "il-baqar tal-ħalib huma l-annimali li jkunu qegħdin jipproduċu l-ħalib u dawk li ma jipproduċuhx" waqt li "l-erieħ huma l-annimali bejn il-fażi tal-ftim sakemm iwelldu.". Din id-definizzjoni hija intiża biex tistabbilixxi b'mod ċar għal liema annimali qiegħda ssir referenza għalihom bl-użu tat-termini "merħla li tipproduċi l-ħalib", "baqar tal-ħalib" u "erieħ" fil-kumplament tal-ispeċifikazzjonijiet, sabiex tiġi evitata kwalunkwe konfużjoni. Għandu jiżdied li l-introduzzjoni fil-merħliet ta' baqar jew erieħ li jipproduċu l-ħalib imwielda u/jew imrobbija lil hinn miż-żona ġeografika hija pprojbita. Fil-fatt, storikament, il-persuni li jrabbu fiż-żona ġeografika huwa awtonomi biex jiġi żgurat it-tiġdid tal-merħliet tagħhom għaliex l-erieħ jew il-baqar mixtrija lil hinn miż-żona ġeografika jistgħu jsibu diffikultajiet ta' adattament kemm għall-ambjent tal-muntanji medju kif ukoll għat-tip ta' għalf, li jwassal għar-riforma rapida tagħhom. Il-projbizzjoni li jiġu introdotti fil-merħliet li jipproduċu l-ħalib annimali mwielda u/jew imrobbija lil hinn miż-żona ġeografika għalhekk tippermetti adattament aħjar tal-annimali għall-ambjent u l-għalf, u dan speċjalment għaliex ma hemmx rekwiżit rigward ir-razza. Madankollu huwa previst li għal raġunijiet sanitarji jew għar-razez Abondance, Aubrac, Brune, Ferrandaise, Simmental Française u Tarentaise preżenti f'numri żgħar fiż-żona ġeografika, din id-dispożizzjoni tista' tkun soġġetta għal deroga mogħtija b'mod dettaljat u għal żmien limitat mill-awtorità nazzjonali kompetenti. Dawn ir-razez huma meqjusa li huma aktar adattati għaż-żoni muntanjużi, u għaldaqstant ikunu jistgħu jissodisfaw ir-rekwiżit ta' adattament għaż-żona ġeografika. Barra minn hekk, dawn huma soġġetti għall-osservazzjoni tal-istess kundizzjonijiet ta' produzzjoni tal-baqar ta' razez oħra sakemm ikunu preżenti f'impriża agrikola inkluża fid-DOP "Bleu d'Auvergne". Għandu jiżdied li "Matul is-sena kollha, ir-razzjon bażiku tal-merħla li tipproduċi l-ħalib huwa magħmul esklużivament minn għalf li ġej miż-żona ġeografika tad-denominazzjoni.". Din l-awtonomija fl-għalf fiż-żona ġeografika tikkontribwixxi għar-rinfurzar tar-rabta mal-art. Imbagħad hija spjegata l-kompożizzjoni tar-razzjon bażiku: L-għalf kollu, inkluż in-nifel twil imnixxef fi gzuz, u minbarra l-pjanti kruċiferi, għaliex dawn għandhom impatt qawwi fuq il-karatteristiċi organolettiċi tal-ħalib (riħa ta' kaboċċi). Il-proporzjon ta' ħaxix tal-mergħa, imnixxef, imnixxef minn qabel jew maħżun f'silo fir-razzjon bażiku tal-baqar tal-ħalib huwa stabbilit għal minimu ta' 70 % bħala medja fis-sena, espress bħala materja niexfa. Huwa stabbilit għal minimu ta' 30 % kuljum. Lil hinn mill-perjodu meta jirgħu, il-baqar tal-ħalib jingħataw ħuxlief (ħaxix maħsud u mnixxef b'rata ta' materja niexfa ta' aktar minn 80 %), b'mill-inqas 3 kg ta' materja niexfa kuljum għal kull baqra. Il-produzzjoni tal-"Bleu d'Auvergne" fil-fatt hija stabbilita f'żona muntanjuża fejn tiddomina l-produzzjoni ta' ħaxix użat għall-għalf tal-baqar tal-ħalib. Permezz tad-dispożizzjonijiet tal-ispeċifikazzjoni, l-inklużjoni tal-ħaxix bħala bażi tal-għalf hija kkonfermata. Obbligu li jirgħu, mill-inqas matul 150 jum fis-sena, huwa stabbilit għall-baqar tal-ħalib li jreddgħu, kif ukoll erja minima ta' 30 ares għal kull baqra pprovduti biex jirgħu. Ir-ragħa fil-fatt huwa element ċentrali tal-alimentazzjoni tal-baqar tal-ħalib li jreddgħu fiż-żona ġeografika tad-denominazzjoni ta' oriġini. Huwa jingħaqad mal-kunċett espress fil-paragrafu preċedenti dwar l-importanza tal-ħaxix fir-razzjon tal-baqar tal-ħalib. Il-projbizzjoni tat-trobbija fil-magħluq tal-merħla tal-ħalib hija affermata, sabiex tkun garantita r-rabta mat-territorju permezz tal-għalf tal-annimali. L-ammont ta' bhejjem tal-impriżi agrikoli huwa limitat għal baqra tal-ħalib għal kull ettaru tal-erja tal-foraġġ, li jkompli mal-proposti preċedenti li jiffavorixxu alimentazzjoni minn riżorsi tal-foraġġ tal-impriża agrikola, u għalhekk li ġejjin miż-żona ġeografika, u jikkontribwixxi għaż-żamma tan-natura relattivament estensiva tal-impriżi agrikoli. Il-kundizzjonijiet għall-ħżin tal-għalf għall-baqar tal-ħalib huma deskritti: Is-silos tat-tip "taupinière" u kuritur huma magħmula fuq pjattaforma tal-konkrit jew stabilizzata, il-foraġġ niexef huwa maħżun taħt struttura ta' kenn fissa. Dawn id-dispożizzjonijiet jimmiraw li jippreservaw il-kwalità tal-foraġġ. Għall-baqar tal-ħalib, iż-żieda ta' ikel komplementari hija limitata għal 1 800 kg ta' materja niexfa għal kull baqra tal-ħalib fis-sena, bħala medja għall-baqar tal-ħalib kollha, u għall-erieħ, iż-żieda ta' ikel addizzjonali ma tistax taqbeż 30 % tar-razzjon totali, espress bħala materja niexfa, bħala mejda fis-sena. Għandu jiġi evitat li dan l-ikel jieħu rwol wisq importanti fl-għalf u b'hekk li jiffavorixxi r-razzjon bażiku, li jiġi miż-żona ġeografika. Barra minn hekk, il-materja prima awtorizzata fl-ikel komplementari tal-baqar tal-ħalib u l-addittivi awtorizzati huma kollha soġġetti kull għal lista pożittiva, neċessarji biex l-għalf jiġi mmaniġġjat, iggarantit u kkontrollat aħjar. It-trattament fil-formaldeid tal-għalf magħmul miż-żrieragħ li minnhom ikun ġie estratt iż-żejt huwa pprobjit, billi din il-prattika mhijiex f'konformità mal-prattiki tradizzjonali. Ġiet miżjuda dispożizzjoni li tipprojbixxi l-OĠM fl-għalf tal-annimali u fil-kultivazzjonijiet tal-impriża agrikola, sabiex tinżamm in-natura tradizzjonali tal-għalf. Huma stabbiliti dispożizzjonijiet li jirregolaw it-tifrix tal-fertilizzanti organiċi biex l-għalf tal-baqar ikun protett minn kwalunkwe riskju ta' kontaminazzjoni minn sustanzi li jniġġsu. Huwa miżjud li l-ħalib huwa maħżun f'tank imkessaħ wara t-taħlib u li l-ħżin tiegħu fir-razzett ma jistax ikun għal aktar minn 48 siegħa, sabiex tiġi limitata d-degradazzjoni tiegħu u jiġi evitat l-iżvilupp tal-mikrobi mhux mixtieqa. Huwa miżjud li "It-tbattil taċ-ċisterni f'tankijiet fissi għandu jitwettaq b'mod obbligatorju fiż-żona ġeografika tad-denominazzjoni.". Din id-dispożizzjoni għandha l-għan li ssaħħaħ it-traċċabilità tal-ħalib miġbur u li tiffaċilita l-kontroll. Huwa miżjud li l-ħalib użat jista' jkun mhux imsajjar, ipproċessat bis-sħana jew pasturizzat, li jikkorrispondi għall-prattiki implimentati għal bosta deċennji. Il-preparazzjoni tal-ħalib qabel iż-żieda tat-tames hija deskritta, fil-każ tal-produzzjoni fir-razzett u tal-produzzjoni tal-ħalib, f'konformità mal-għarfien espert fil-qasam, b'mod li jiġi garantit li dan jibqa' tajjeb. Fil-produzzjoni fir-razzett, id-differiment tal-ħalib huwa limitat għal żewġ taħlibiet sussegwenti (l-ewwel wieħed huwa mkessaħ biex jiġi kkonservat) u ż-żieda tat-tames isir mhux aktar minn 16-il siegħa wara t-taħlib l-anqas reċenti. Fil-produzzjoni tal-ħalib, issir prematurazzjoni tal-ħalib qabel iż-żieda tat-tames, f'temperatura bejn 6 u 14 °C għal perjodu minimu ta' 4 sigħat. It-tisħin tal-prematurazzjoni jista' jiġi akkumpanjat jew le minn żieda ta' fermenti u jsir fl-24 siegħa wara li l-ħalib jasal fil-fabbrika. Dawn il-kundizzjonijiet huma favorevoli għall-iżvilupp tal-mikrobi lattiċi preżenti jew miżjuda fl-ambjent. Huma għalhekk jippermettu li tiġi kkawżata aċidifikazzjoni ħafifa qabel iż-żieda tat-tames u li sussegwentement tinkiseb baqta b'dominanza lattika. Il-prematurazzjoni hija proċess storiku fil-produzzjoni tal-prodotti tal-ħalib tal-"Bleu d'Auvergne". Għaż-żewġ tipi ta' produzzjoni, l-omoġenizzazzjoni u l-istandardizzazzjoni tal-materja grassa huma awtorizzati. L-omoġenizzazzjoni hija teknika li tiffavorixxi l-iżvilupp tat-togħma tal-ġobon, tippermetti tqassim aħjar tal-materja grassa fil-baqta u tippermetti li tinkiseb ġobna aktar bajda, b'ġabra aħjar ta' vini tat-tursina. It-temperatura taż-żieda tat-tames hija bejn 30 u 34 °C. Fil-fatt hija għandha effett kbir fuq l-attività tal-tames f'dan l-istadju essenzjali. Wara l-koagolazzjoni, l-istadji tal-qtugħ u t-taħlit tal-baqta, kif ukoll is-separazzjoni tal-maġġoranza tal-baqta u tax-xorrox qabel l-iffurmar, ġew introdotti sabiex jiġu kkunsidrati d-drawwiet: "Wara l-koagolazzjoni, il-baqta titqatta' f'kubi ta' daqs bejn dak taż-żerriegħa tal-qamħirrum u ġellewża. It-taħlit jippermetti li jinkisbu biċċiet 'mhux uniformi'. Qabel ma jitqiegħed fil-forom, il-maġġoranza tax-xorrox jiġi separat mill-baqta. Il-baqta titqiegħed fil-forom wara t-tqattigħ u t-taħlit." Għalhekk għandha tiġi deskritta l-produzzjoni skont il-ħxuna tal-biċċiet tal-baqta wara t-tqattigħ (mid-daqs li jvarja minn dak taż-żerriegħa tal-qamħirrum u għal dak ta' ġellewża) u li tiġi nnutata d-dehra (imfittxija) ta' konsistenza mhux uniformi li sseħħ wara l-iffurmar tal-fetħa, fejn il-biċċiet tal-baqta jibqgħu individwali meta jitqiegħdu fil-forom. Il-fażi ta' tqattir tal-baqta wara l-iffurmar hija ddettaljata. Huwa definit massimu ta' 72 siegħa, billi jiġi sostitwit l-avverb "bil-mod" li jinsab fl-ispeċifikazzjoni fis-seħħ u li mhuwiex preċiż, sabiex jiġu rreġistrati l-prattiki attwali u jkun hemm valur għat-twettiq tal-kontrolli. Għandu jiżdied li t-tqattir isir mingħajr tagħsir, permezz tat-taqlib u f'temperatura li tippermetti li jinkiseb pH ta' inqas minn 5 fit-tmiem tal-istadju. Dan il-valur ta' pH huwa element obbligatorju sabiex jinkiseb tqattir suffiċjenti għall-"Bleu d'Auvergne". Is-sentenza "Hija pprojbita l-konservazzjoni f'temperatura negattiva tal-materja prima tal-ħalib, tal-prodotti fil-proċess tal-produzzjoni, tal-baqta jew tal-ġobon frisk" ġiet sostitwita bis-sentenza "Id-differiment tal-ipproċessar tal-baqta huwa pprojbit kif ukoll il-konservazzjoni f'temperatura negattiva tal-materja prima tal-ħalib, tal-prodotti fil-proċess tal-produzzjoni jew tal-ġobon frisk". Dan jikkonċerna l-projbizzjoni tad-differiment tal-ipproċessar tal-baqta bi kwalunkwe mezz, għaliex dan ma jikkorrispondi ma' ebda tradizzjoni storika. Il-modalitajiet ta' tmelliħ huma modifikati sabiex jadattaw ruħhom aħjar għall-iżvilupp tal-għodod tal-produzzjoni. "Il-ġobon huwa mmellaħ fit-tmiem tat-tqattir, bl-għorik jew bit-tifrix tal-melħ, fuq il-wiċċ kollu, f'kamra li t-temperatura tagħha tista' tvarja minn 14 °C sa 22 °C. Qabel dan it-tmelliħ jista' jsir trattament bis-salmura" jissostitwixxu s-sentenza: "Il-ġobon huwa mqattar bil-mod, immellaħ bl-idejn f'żewġ fażijiet bil-melħ oħxon niexef, b'bosta taqlib". Fil-fatt, it-teknika manwali u f'żewġ fażijiet, li tintuża dejjem, ma tistax tibqa' l-uniku metodu ta' tmelliħ minħabba l-iżvilupp ta' dawn l-għodod. Jistgħu jintużaw kemm il-melħ oħxon kif ukoll il-melħ irqiq. It-tmelliħ bl-għorik jew it-tifrix tal-melħ, bl-idejn jew le, jippermetti l-iffurmar tal-qoxra tipika tal-"Bleu d'Auvergne". Qablu jista' jsir trattament tal-prodott bis-salmura, li hija prattika li ilha tintuża għal xi snin flimkien mat-tmelliħ bl-għorik jew it-tifrix tal-melħ mingħajr ma taffettwa l-kwalitajiet organolettiċi tal-prodott, kif juru r-riżultati tad-dewqan. Għandu jiġi speċifikat li t-tmelliħ isir fit-tmiem tat-tqattir. L-istadju tat-titqib jiġi komplut, filwaqt li jiġi indikat li ssir titqiba waħda u jiġi definit perjodu massimu ta' 10 ijiem bejn iż-żieda tat-tames u t-titqib, sabiex tiġi garantita l-kwalità tal-prodott. Huwa miżjud li ebda operazzjoni ta' qtugħ tal-prodott ma tista' ssir qabel ma jgħaddi l-perjodu ta' 28 jum mid-data taż-żieda tat-tames, sabiex tiġi garantita l-integrità tal-prodott sakemm ikun kiseb il-karatteristiċi kollha tiegħu u biex jiġi evitat li jiġi żnaturat. Għandu jiġi introdott daqs minimu tat-tipa għad-denominazzjoni rreġistrata: "ta' mill-inqas żewġ terzi ta' dawk tal-akbar karattri li jinsbu fuq it-tikketta", sabiex tkun tista' tinqara tajjeb biżżejjed id-denominazzjoni meta mqabbla mal-indikazzjonijiet l-oħra li jinsabu fuq it-tikketta. Għandu jiżdied l-obbligu li jitqiegħed is-simbolu tad-DOP tal-Unjoni Ewropa. Huwa miżjud li l-użu ta' kull kwalifika mehmuża direttament mal-isem tad-denominazzjoni huwa pprojbit. Dan jikkorrispondi għal aġġornament mal-iżviluppi fit-termini ta' tikkettar tal-prodotti taħt id-denominazzjoni ta' oriġini. Sabiex tiġi kkunsidrata d-diversità tal-metodi ta' imballaġġ, is-sentenza li tindika li l-ġobniet għandhom ikunu mgeżwra fil-karta miksija bl-aluminju għandha titħassar, billi jistgħu jintużaw imballaġġi oħra. L-intestatura "Elementi li jiġġustifikaw ir-rabta mal-ambjent ġeografiku" għandha tiġi riformulata u strutturata fi tliet partijiet. Il-parti "Speċifiċità taż-żona ġeografika" tfakkar il-fatturi naturali billi tenfasizza l-produzzjoni tal-ħaxix taż-żona ġeografika kif ukoll il-fatturi umani permezz tas-sommarju tal-parti storika u l-enfasi tal-għarfien speċifiku tal-produtturi tal-"Bleu d'Auvergne" (għalf tal-baqar tal-ħalib li jiffavorixxi l-ħaxix, taħlit tal-biċċiet tal-baqta f'kantina tal-produzzjoni, tqattir mingħajr tagħsir, tmelliħ, titqib u maturazzjoni). Il-parti "Speċifiċità tal-prodott" hija aġġornata bl-elementi introdotti fid-deskrizzjoni tal-prodott. Fl-aħħar nett, il-punt "Rabta kawżali" jispjega l-interazzjonijiet bejn il-fatturi naturali u umani u l-prodott. Fis-subintestatura "Kontrolli fuq il-prodott", huwa miżjud li "l-eżamijiet għandhom isiru permezz ta' teħid tal-kampjuni fuq ġobniet ta' mill-inqas 28 jum mid-data taż-żieda tat-tames, skont il-proċeduri deskritti fil-pjan ta' kontroll". Dawn il-modalitajiet wara huma ripetuti fil-pjan ta' kontroll tad-denominazzjoni ta' oriġini mfassal minn korp ta' kontroll. Fl-intestatura "Referenzi għall-istruttura ta' kontroll", l-isem u d-dettalji tal-istrutturi ta' kontroll għandhom jiġu aġġornati. Fl-aħħar nett, għandha tiżdied tabella li tippreżenta l-punti prinċipali li għandhom jiġu kkontrollati u l-metodu ta' evalwazzjoni tagħhom. Klassi 1.3. Ġobon Il-"Bleu d'Auvergne" huwa ġobon manifatturat esklużivament mill-ħalib tal-baqar miżjud bit-tames, tat-tursina, b'konsistenza mhux mgħaffġa, mhux imsajra, iffermentata u mielħa. Dan il-ġobon għandu l-forma ta' ċilindru ċatt b'dijametru minn 19 cm sa 23 cm, għoli minn 8 sa 11-il cm u b'piż minn 2 sa 3 kg. Il-kontenut ta' xaħam huwa tal-anqas 50 % wara tnixxif totali, u dak ta' materja niexfa mhux anqas minn 51 %. Il-ġobon jista' jiġi kummerċjalizzat biss taħt id-denominazzjoni ta' oriġini "Bleu d'Auvergne" mit-28 jum wara d-data taż-żieda tat-tames. Il-qoxra tal-"Bleu d'Auvergne" hija tajba, mingħajr umdità jew tnixxija. Hija ma għandhiex kulur wieħed uniformi. Jista' jkollha moffa bajda, griża, ħadra, blu u sewda. Il-ġobna fuq ġewwa għandha kulur abjad fl-avorju b'fetħiet u vini tat-tursina mifruxa b'mod ugwali, blu fl-aħdar. Id-daqs ta' dawn il-vini tat-tursina jvarja bejn dak taż-żerriegħa tal-qamħ u ż-żerriegħa tal-qamħirrum. Il-konsistenza hija ratba ħafna, kremuża u fina. Matul is-sena kollha, ir-razzjon bażiku tal-merħla li tipproduċi l-ħalib huwa magħmul esklużivament minn għalf li ġej miż-żona ġeografika tad-denominazzjoni. Fir-rigward tal-ikel komplementari mogħti lill-merħla li tipproduċi l-ħalib, l-altitudni u l-klima medja muntanjuża taż-żona ġeografika teknikament ma jippermettux il-produzzjoni tiegħu fiż-żona ġeografika. Għall-baqar tal-ħalib, din iż-żieda ta' ikel komplementari hija limitata għal 1 800 kg ta' materja niexfa għal kull baqra tal-ħalib fis-sena, bħala medja għall-baqar tal-ħalib kollha. Għall-erieħ, din ma tistax taqbeż 30 % mir-razzjon totali, espress bħala materja niexfa, bħala medja fis-sena. Għalhekk, minn dawn id-dispożizzjonijiet jirriżulta li mill-inqas 70 % tal-materja niexfa tar-razzjon alimentari totali pprovdut lill-mergħa li tipproduċi l-ħalib hija prodotta fiż-żona ġeografika. Minbarra l-kruċiferi, li huma pprojbiti fil-forma ta' foraġġi għall-annimali kollha tal-impriża agrikola, il-foraġġi kollha jistgħu jiġu inklużi fir-razzjon bażiku tal-merħla li tipproduċi l-ħalib. In-nifel twil imnixxef fi gzuz huwa parti minnhom. Bħala medja matul is-sena, il-ħaxix mikul mill-mergħa, imnixxef, imnixxef minn qabel jew maħżun fis-silo jirrappreżenta ta' mill-inqas 70 % tar-razzjon bażiku tal-baqar tal-ħalib, espress bħala materja niexfa. Ta' kuljum, il-ħaxix mikul mill-mergħa, fil-forma ta' ħuxlief, qabel ma jsir ħuxlief jew maħżun fis-silo jirrappreżenta ta' mill-inqas 30 % tar-razzjon bażiku tal-baqar tal-ħalib, espress bħala materja niexfa. Barra mill-perjodu meta jirgħu, il-baqar tal-ħalib jirċievu kuljum ta' mill-inqas 3 kg ħuxlief għal kull baqra, espress bħala materja niexfa. Ħuxlief tfisser ħaxix maħsud u mnixxef b'rata ta' materja niexfa ta' aktar minn 80 %. Matul il-perjodu meta jkun disponibbli l-ħaxix, sakemm ikun jippermetti t-temp, huwa impost obbligu li l-baqar tal-ħalib li jkunu qed jipproduċu l-ħalib jitħallew jirgħu. Fi kwalunkwe każ, il-perjodu li matulu jirgħu ma jistax ikun inqas minn 150 jum fis-sena. Huma awtorizzati biss fl-għalf komplementari u l-addittivi mogħtija lill-baqar tal-ħalib il-materja prima u l-addittivi speċifikati f'lista pożittiva. Fl-għalf tal-annimali huma awtorizzati biss il-pjanti, il-prodotti sekondarji u l-għalf komplementari derivat minn prodotti mhux transġeniċi. Il-produzzjoni tal-ħalib, il-manifattura, il-maturazzjoni u l-preżervazzjoni tal-ġobon għal 28 jum mid-data ta' meta jiżdied it-tames isiru fiż-żona ġeografika. Il-"Bleu d'Auvergne" jista' jiġi kummerċjalizzat fil-forma ta' porzjonijiet tal-formati kollha. It-tikkettar għandu jinkludi b'mod obbligatorju l-isem tad-denominazzjoni miktub b'ittri ta' daqs mill-inqas ugwali għal żewġ terzi ta' dawk tal-akbar ittri li jinsbu fuq it-tikkettar. L-użu ta' kull kwalifika marbuta direttament mal-isem tad-denominazzjoni ta' oriġini huwa pprojbit fit-tikkettar, ir-reklamar, il-fatturi jew id-dokumenti kummerċjali bl-eċċezzjoni ta' trademarks jew marki tal-fabbrika speċjali. Iż-żona ġeografika tal-"Bleu d'Auvergne" testendi fit-territorju li ġej: Il-muniċipalitajiet ta' Brommat, Lacroix-Barrez, Mur-de-Barrez, Murols, Taussac, Thérondels. Id-distretti ta' Langogne, Saint-Chély-d'Apcher. Iż-żona ġeografika tal-"Bleu d'Auvergne" tikkorrispondi għall-parti ċentrali tat-Tramuntana tal-Massif Central. Hija essenzjalment tinsab fuq il-plateau ta' Hercynia tal-Massif Central, magħmul minn blat metamorfiku u tal-granit, b'kopertura vulkanika. Din hija żona muntanjuża ta' altitudni medja bi qċaċet ta' aktar minn 1 000 m u għandha altitudni li hija dejjem aktar minn 500 m. Hija karatterizzata mill-predominanza ta' klima muntanjuża varjata, fil-Punent mill-influwenzi ta' klima oċeanika alterata u fil-Lvant mill-influwenzi ta' klima kontinentali affettwata mill-klimi fil-viċin tagħha. F'din il-klima kultant kumplessa, l-aktar parametru determinanti huwa x-xita, li taffettwa b'mod sinifikanti l-produzzjoni ta' ħaxix abbundanti osservat fit-territorju. Iż-żona ġeografika għalhekk tikkorrispondi għas-setturi fejn ix-xita hija aktar minn 800 mm fis-sena. Fir-rigward tal-fatturi umani, iż-żona ta' Puy-de-Dôme li tinsab fil-Punent tal-Monts d'Auvergne, favorevoli għat-tkabbir tal-ħaxix u għall-produzzjoni tal-ħalib, hija l-post tat-twelid storiku tal-produzzjoni tal-"Bleu d'Auvergne", li tfaċċa fin-nofs tas-seklu XIX. Dan is-settur jikkostitwixxi l-ewwel ċentru tad-denominazzjoni, li minnha żviluppat gradwalment il-produzzjoni. Fir-rigward tal-oriġini fl-irziezet, il-produzzjoni testendi gradwalment għall-irziezet tal-ħalib fit-tieni nofs tas-seklu XIX, partikolarment grazzi għall-innovazzjonijiet tekniċi proposti minn Antoine Roussel, ċittadin ta' Auvergne li stabbilixxa t-titqib tal-ġobon. It-tixrid ta' dan il-metodu mit-tmiem tas-seklu XIX wassal għall-iżvilupp tat-tieni ċentru ta' produzzjoni fil-Lbiċ tal-muntanji ta' Cantal, imbagħad il-produzzjoni tal-"Bleu d'Auvergne" estendiet gradwalment għaż-żona ġeografika kollha. Definizzjoni tal-"Bleu d'Auvergne" ġiet approvata fl-1934 mill-Ministru tal-Agrikoltura u l-prodott ġie rikonoxxut bħala denominazzjoni ta' oriġini f'Marzu tal-1975. Illum il-ġurnata l-għalf tal-baqar tal-ħalib jiffavorixxi l-ħaxix prodott fiż-żona ġeografika, li bħala medja fis-sena jirrappreżenta aktar minn żewġ terzi tar-razzjon bażiku. Huwa obbligatorju li l-baqar jitħallew jirgħu mill-inqas 150 jum fis-sena. Barra minn hekk, il-produzzjoni tal-"Bleu d'Auvergne" timplimenta għarfien speċifiku. Il-biċċiet tal-baqta jiġu mħallta fil-kantina tal-produzzjoni sabiex jitgħattew, jiġifieri jiġu mdawra b'folja rqiqa li ma tħallihomx jeħlu flimkien waqt l-iffurmar. Wara jiġu mqiegħda f'forom. Wara jsir tqattir mingħajr tagħsir, akkumpanjat minn taqlib. Il-ġobon huwa mmellaħ fit-tmiem tat-tqattir, bl-għorik jew bit-tifrix tal-melħ, fuq il-wiċċ kollu, u wara mtaqqab darba biex il-ġobna tingħata l-arja. Fl-aħħar nett, issegwi maturazzjoni f'kantina umda u ventilata. Il-"Bleu d'Auvergne" huwa ġobon tal-ħalib tal-baqar ta' 2 sa 3 kg, li l-ġobna għandha vini tat-tursina ta' daqs li jvarja bejn dak taż-żerriegħa tal-qamħ u ż-żerriegħa tal-qamħirrum mifruxa b'mod ugwali mal-wiċċ kollu, ta' lewn blu fl-aħdar. Il-produzzjoni tal-"Bleu d'Auvergne" hija stabbilita f'żona muntanjuża ta' altitudni medja, fejn l-altitudni u l-klima, ikkaratterizzata minn ammonti ta' xita sinjifikanti, tiffavorixxi produzzjoni kbira ta' ħaxix użat għall-għalf tal-baqar tal-ħalib, partikolarment permezz tal-prattika tal-mergħa. Dawn l-artijiet vukaniċi u tal-granit għolja tal-blata ċentrali, bi xtiewi twal u ħorox, barra minn hekk iddeterminaw għal ħafna żmien drawwiet ta' produzzjoni speċifiċi. Il-produzzjoni ta' dan il-ġobon ta'piż minn 2 sa 3 kg ippermettiet żmien ta' konservazzjoni importanti u kienet tikkostitwixxi soluzzjoni għall-problemi ta' proċessar u differiment imposti mill-karatteristiċi klimatiċi u l-ħtiġijiet tal-bnedmin. Barra minn hekk, din il-produzzjoni kienet għal ħafna żmien alternattiva għall-produzzjoni tal-"Cantal" għall-produtturi żgħar li ma kellhomx biżżejjed ħalib biex jipproduċu forma ta' "Cantal". (it-tieni subparagrafu tal-Artikolu 6(1) ta' dan ir-Regolament)